Isha Norsham Tak Minat Lelaki Melayu, Nak Suami Korea

Namanya masih baru lagi dalam industri hiburan tanah air, pengacara Isha Norsham lebih dikenali menerusi rancangan Astro Gempak TV. Namun, namanya menjadi perhatian ramai apabila kisah mengenainya disiarkan di satu akhbar baru-baru ini.

Apa yang menjadi bualan ramai gadis berkulit hitam manis itu tidak berminat untuk menjalinkan hubungan cinta dengan lelaki Melayu dan lebih memilih lelaki berasal dari Korea.

Mengakui masih solo, gadis berusia 24 tahun itu juga turut memberitahu ciri-ciri lelaki idamannya perlulah mempunyai ketinggian 180cm ke atas.

Dek kerana terlalu minat dengan aktor dari Korea, Lee Min Ho, Isha berkata dia impikan lelaki serta pasangan yang mempunyai ciri-ciri fizikal sama seperti aktor tersebut.

“Ciri-ciri terpenting untuk menjadi pasangan saya ialah harus mempunyai ketinggian 180cm ke atas. Kini saya memang sedang cari lelaki yang mempunyai kriteria tersebut untuk dijadikan suami. Syarat ini saya tetapkan kerana saya sukakan Lee Minho,” katanya.

Berasal dari Perlis, Isha pernah menjadi penari dan terlibat dalam program Astro On Air. Gadis ini juga dikenali di TikTok dengan 57,000 pengikut kerana pernah viral selepas melakukan #anysongchallenge.


Tak Tahan Dihina, Wani Comel Mahu Saman Netizen

Tidak hanya akan berdiam diri, gadis obesiti, Wani Comel berkata dia akan mengambil tindakan dengan membuat laporan polis dan Suruhanjaya Komunikasi dan Multimedia Malaysia (SKMM) terhadap netizen yang melemparkan kata-kata fitnah terhadap dirinya.

Wani atau nama sebenarnya, Nurul Airawani Nazira Ibrahim berkata dia terpaksa berbuat demikian berikutan banyak tohmahan dileparkan selepas dia membuat pendedahan didakwa diperdaya oleh usahawan kosmetik.

BACA: “Kerjalah Wani, Dah Boleh Jalan Carilah Rezeki, Nak Harap Bantuan Sampai Bila?”

“Terlalu banyak pihak yang tak henti henti mengacau hidup wani dengan pelbagai kata kata kesat dan tak kurang juga ada yang mendoakan Wani mati.

“Wani ingin menasihatkan agar mana-mana individu yang tag Wani dengan cubaan gangguan, fitnah, cacian, makian, hinaan dan apa-apa perkara negatif lain termasuk body shaming, Wani sendiri akan membuat laporan polis dan laporkan kepada pihak SKMM kerana Wani berhak berbuat demikian,” katanya.

Wanita turut meminta netizen supaya berfikir terlebih dahlu sebelum menulis komen jika tidak mahu sebarang tindakan undang-undang diambil terhadap mereka. Ujarnya, dia dalam usaha mengumpul kata-kata hinaan itu sebagai bukti untuk dilaporkan kepada pihak berkuasa.

“Mereka yang membantu wani telah mengumpulkan semua bukti2 komen anda yg menghina, mengecam,menghasut masyarakat utk provokasi menimbulkan perbalahan hal wani di media sosial di Instagram dan DM Wani.

“Tiada faedah untuk Wani menipu sesiapa dan tiada untungnya Wani buat tindakan macam tu. Hati hati bila menulis takut termakan diri,” katanya.


Suami Basuh Pinggan, Tasha Manshahar Rasa Serba Salah

Sudah lama tak dengar cerita mengenai penyanyi Tasha Manshahar. Baru-baru ini perkongsian Tasha menjadi perhatian ramai memuat naik video suaminya, Fahrur Raqib sedang mencuci pinggan mangkuk

Bagaimanapun, Tasha mengakui berasa serba salah melihat suaminya membantu menguruskan kerja rumah kerana dia yang sepatutnya melakukan tugas tersebut. Menerusi posting tersebut, Tasha turut meluahkan penghargaan buat suaminya.

“Cari-cari Raqib, sekali rupa-rupanya dia di dapur basuh pinggan mangkuk. Sayang terima kasih basuh pinggan, patutnya saya yang buat,” ujarnya dalam video tersebut.

Dalam video tersebut, Raqib yang sedang sibuk membasuh pinggan mangkuk terus menoleh ke belakang memberitahu bahawa suami isteri sepatutnya sentiasa berbahagi tugas, barulah rumah tangga lebih bahagia.

“Ala tak ada la, tadi kan awak dah masak ni saya basuh pinggan kita bahagi-bahagi lah tu je sebenarnya. Takkan isteri nak buat semua, bila buat sama-sama tu orang kata lebih manis,” balas suaminya.

Menjengah ke ruangan komen, rata-rata netizen memuji pasangan tersebut yang dilihat tidak berkira dalam melaksanakan kerja rumah dan perkongsian tersebut dapat dijadikan contoh kepada pasangan lain.

Tasha dan Fahrur Raqib Abdul Majid mendirikan rumah tangga pada 8 September 2018 dan dikurniakan seorang cahaya mata lelaki bernama Muammar Rafiqi kini berusia setahun.


Sarat Hamil 9 Bulan, Faye Kusairi Lumpuh Sebelah Muka

Sarat hamil 9 bulan anak kedua, baru-baru ini pelakon Faye Kusairi berdepan detik cemas apabila tiba-tiba mendapat serangan Bell Palsy iaitu kelumpuhan otot muka pada Jumaat lalu.

Menurut Faye, semasa kejadian dia sedang menggosok gigi di rumahnya dan tiba-tiba berasa otot muka sebelah kanannya kejang. Masih dalam proses pulih, bagaimanapun Faye meluahkan rasa syukur dibenarkan keluar hospital Ahad lalu.

“Alhamdulillah saya telah dibenarkan pulang. Saya telah dimasukkan ke hospital pada minggu lalu selepas disahkan mengalami serangan Bell Palsy ketika sedang menggosok gigi.

“Saya masih belum sembuh sepenuhnya, masih dalam progress untuk pulih. Separuh muka bahagian kanan saya lumpuh sejak Jumaat lalu dan telah menjalani rawatan dengan pakar neurologi. Sekarang saya dapat gerakkan sedikit otot muka saya. Syukur alhamdulillah,” katanya.

Kandungan kini sudah mencecah 38 minggu, Faye mengucapkan terima kasih kepada mereka yang mengambil berat tentang keadaan dirinya dan memohon agar mendoakan kesihatannya agar segera sembuh.

“Memandangkan saya kini hamil 38 minggu, saya meneruskan rawatan dan berehat di rumah. Mohon doakan kesihatan saya diteruskan dengan baik dan dipermudahkan serta cepat sembuh,” katanya.

Bell Palsy merupakan sejenis kelumpuhan pada sebahagian muka kerana saraf atau otot muka berhenti berfungsi. Antara simpton lazim akibat penyakit berkenaan adalah muka senget sebelah terutama mata dan mulut tidak simetri.


Selepas Bergelar Pelakon & Penyanyi, Cik B Nak Jadi Pelawak Pula

Nampaknya selepas menceburi bidang lakonan dan nyanyian, anak kepada usahawan kosmetik, Datuk Seri Vida iaitu Cik B mahu mencuba nasib sebagai pelawak dengan menyertai Muzikal Lawak Superstar musim kedua (MLS2).

Mahu melakukan sesuatu yang tidak pernah dilakukannya, Cik B berkata dia mahu mencabar dirinya menyertai program itu dengan melakukan skesta komedi sambil menyanyi. Malah, ibunya turut memberi sokongan penuh untuk dia bersaing.

“Saya gembira kerana bukan senang untuk masuk ke Muzikal Lawak Superstar ini. Lagipun ibu beri galakan dan sokong apa juga keputusan saya.

“Saya sahut cabaran dalam bidang ini dan nak tonjolkan kelainan dengan serlahkan sisi komedi selain menyanyi dalam program ini,” katanya.

Bakal bergandingan dengan pasangan pelawak Chiwan dan Achok Chilok, kumpulan mereka diberi nama baharu iaitu ABC.

Program Muzikal Lawak Superstar musim kedua (MLS2) bakal bersiaran pada Jumaat jam 9 malam di Astro Warna HD dan Astro Warna bermula 18 Disember depan.


Hamil Sepasang Anak Kembar, Ainan Tasneem Harap Dapat Bersalin Normal

Usia kandungannya kini sudah mencecah 36 minggu, penyanyi Ainan Tasneem yang bakal melahirkan sepasang anak kembar memaklumkan dia jangka bersalin selewatnya pada minggu hadapan.

Berkongsikan keadaan terkininya di Instagram, Ainan berkata dia sering mengalami sakit belakang dan pinggang serta sukar untuk tidur memandangkan keadaan perutnya semakin membesar.

“Sebenarnya memang tak larat dah nak bawak perut sebenarnya. Sakit pinggang, sakit belakang, time tido pon lenguh2 badan padahal takda buat apa-apa aktiviti pon.

“Kalau nak tukar position time tidur lagi la subhanallah sakit yang amat ya. Rasa nak menangis. Berdiri pon tak boleh lama sangat kalau tak memang gigil kaki,” katanya.

Akui tidak sabar untuk untuk kehadiran sepasang anak kembar tersebut, Ainan berharap dapat melahirkan kedua bayinya itu secara normal serta memohon doa peminat agar dipermudahkan segalanya.

“Kandungan dah nak masuk 36 minggu. Doktor bagi masa sampai 37 minggu je untuk bersalin sebab twins kan. InshaaAllah minggu ini atau minggu depan dapat jumpa baby twins. Tak sabar!

“Dua dua kepala dah kat bawah, hopefully sangat dapat bersalin secara naturally tanpa induce & dapat bersalin normal kalau tiada sebarang komplikasi. Mohon doa dari semua ya,” tulisnya.

Ainan mendirikan rumah tangga dengan suaminya Mohamad Ariffudin pada 7 Januari 2017 dan dikurniakan seorang cahaya mata Ainan Salsabiela kini berusia dua tahun.


AR Badul Kecewa Dengan Menantu, Dituduh Tamak Harta Arwah Anak

Didakwa tamakkan harta Allahyarham anaknya, Mejar Mohd Zahir Armaya yang meninggal dunia dalam insiden tertembak pada tahun lalu, pelakon dan pelawak AR Badul akui terkilan dan kecil hati dengan menantunya, Nour Shafinar Harun.

Mempersoalkan mengapa dia tidak mendapat pencen Allahyarham, Badul berkata dia tidak pernah sama sekali terfikir atau pun berniat untuk mengejar harta anaknya kerana dia juga sedar anaknya tidak mempunyai banyak harta.

BACA: AR Badul Kecewa Hak Dinafikan, Tak Dapat Harta Peninggalan Arwah Anak

“Saya hanya inginkan penjelasan kenapa tak dapat pencen Allharyaham. Apakah bapa seperti saya yang tidak menjaga anaknya tidak layak dapat? Itu saja yang saya nak tahu pada awalnya.

“Tak sangka pula sampai melarat macam ini hingga balu arwah mendakwa saya tamakkan harta. Saya tak pernah tanya pun apa-apa berkaitan jumlah pampasan yang diterima, saya hanya nak tahu penjelasan mengenai pencen itu,” katanya.

Menurut Badul, sejak anaknya meninggal dunia dia tidak pernah bertanyakan mengenai hal wang atau apa saja pampasan kepada menantunya itu kerana mereka tidak lagi pernah berjumpa dan berbincang.

“Ketika saya batalkan niat untuk buat inkues terhadap Angkatan Tentera Malaysia (ATM) berhubung kematian anak saya, memang tak pernah tanya pun soal duit atau harta.

“Kalau betullah saya ini tamak duit atau harta arwah, sudah tentu saya bertanya kepada pihak ATM sejak awal lagi berapa jumlah pampasan yang bakal saya peroleh selepas batalkan inkues itu. Demi Allah, saya tak pernah tanya pun mengenainya.

“Saya seikhlas hati batalkan niat berkaitan inkues itu apabila mendapat jaminan daripada ATM bahawa nasib cucu iaitu Ebal Zulkarnain, 10, Remy Iskandar, 9, termasuk Izzul Zakly akan terjaga dengan baik dan terus terbela hingga mereka dewasa,” katanya.

Dalam pada itu, Badul menafikan dakwaan dilemparkan oleh seorang netizen mendakwa dia sudah pun mendapat wang faraid sebanyak RM5,500 untuknya. Tegasnya, dia tidak pernah dapat apa-apa wang berkaitan arwah anaknya.

“Saya tak ada dapat apa-apa pun duit sampai sekarang. Malah, apa yang saya nak tahu sangat sebenarnya mengenai pencen itu. Kalau tak layak, apa penjelasannya. Saya tegaskan lagi, bukan nak rebut atau tamakkan harta.

“Sejak isu ini timbul, macam-macam orang kecam saya kerana mereka tak tahu cerita dan boleh tulis apa saja serta cakap ikut suka di media sosial. Biarkanlah, kerana cakap memang sedap sebab tak kena pada diri sendiri,” katanya.

Allahyarham Mejar Mohd Zahir Armaya, 37, yang meninggal dunia dalam insiden tertembak ketika gimik pelancaran Divisyen Kelima Infantri Malaysia dan Briged Ke-13 Infantri Malaysia di Kem Lok Kawi, Sabah pada 4 September tahun lalu.


Mata Kelabu Anak Emma Maembong Jadi Perhatian

Selamat melahirkan anak sulung pada 8 November lalu, pelakon Emma Maembong tidak lokek berkongsikan gambar-gambar bersama puteranya meskipun masih dalam tempoh berpantang.

Usia anaknya kini sudah mencecah sebulan, Emma berkongsikan gambar anaknya pertama kali melakukan photoshoo. Rata-rata netizen memuji kecomelan anak pelakon itu.

BACA: Hadiah Lepas Beranak, Emma Maembong Sebak Dapat Kejutan Dari Suami

Namun, apa yang lebih menjadi perhatian ramai adalah keunikan mata anak Emma yang berwarna kelabu sekaligus mendapat pujian netizen. Kata netizen lagi, pasti apabila besar kelak memiliki rupa paras yang kacak.

Meskipun sudah mendedahkan wajah anaknya kepada umum namun setakat ini Emma dan suami masih belum memaklumkan nama anak mereka.

Emma dan Muhammad Shazli mendirikan rumah tangga pada 20 Februari 2020 dan mengumumkan berita kehamilannya ketika usia kandungan memasuki 4 bulan ketika mereka sedang bercuti di Langkawi.


6 Sebab Mengapa HUAWEI Mate40 Pro Telefon Pintar Serba Boleh Di Ofis Anda!

Penciptaan paling hebat dalam sejarah HUAWEI, HUAWEI Mate40 Pro, dipenuhi dengan ciri-ciri yang mengagumkan dan inovasi yang terbaik!

Bukan dari segi fotografi jer, ciri-ciri yang berkaitan dengan kerja di ofis pun ada dan sesuai sangat untuk anda milikinya. Fungsi-fungsi lain pun tak kurang hebatnya. Boleh membuatkan anda jaw-dropped tau. Nak nak pula hidup di zaman serba moden ni. Hah! Sesuai amatlah kalau nak pakai HUAWEI Mate40 Pro.

Kalau anda nak tahu, baru-baru ini HUAWEI Mate40 Pro dinobatkan sebagai Telefon Pintar 2020 yang serba boleh tau. Fuiyo hebat nau!

Ada apa dengan HUAWEI Mate40 Pro ni kan? Sebenarnya dengan HUAWEI Mate40 Pro, ini juga membolehkan anda selangkah lebih maju untuk anda bekerja di ofis berbanding jenama lain. Nak tahu kenapa. Meh kita selongkar satu persatu!

HUAWEI Mate40 Pro mempunyai banyak ciri; salah satunya ialah HUAWEI Notepad. Untuk ciri ni, ia dapat yang kini dapat mengenali teks dan membolehkan anda mengekstrak atau mengeluarkan teks tu dan berkongsi dengan rakan ofis anda dengan cepat.

Multi-Screen Collaboration menawarkan cara baru untuk anda memindahkan fail dengan lancar. Bukan itu jer, anda juga dapat membuka tiga aplikasi di desktop secara serentak di HUAWEI MateBook anda.

Oleh itu, anda boleh mengadakan panggilan persidangan, semak dokumen, dan juga dapat update berita sekaligus! Satu lagi, kalau komputer riba anda kehabisan bateri, anda juga boleh menggunakan Smart Multi-Window di Mate40 Pro anda! Hebat gais…

Dengan floating windows dengan ukuran yang boleh disesuaikan, ia dapat bantu anda untuk bekerja dengan lebih bijak!

Kalau anda berada dalam mesyuarat, anda boleh buka cadangan anda, buat nota dengan aplikasi Notepad, anda juga boleh buka kalkulator kalau perlu. Dan bila mesyuarat dah habis, anda boleh terus kongsikan minit mesyuarat kepada rakan ofis anda. Haa…sekarang ni barulah boleh claim work smart! Tak gitu? Tak delah terhegeh-hegeh nk taip di laptop lagi kan?

Pernah tak berada dalam situasi, anda terlupa mengecas telefon pintar anda semalaman, lepastu kalut pula nak online meeting pagi tu. Alahai dahlah meeting akan start kurang dari 10 minit jer kan?

Rileks, dengan HUAWEI Mate40 Pro, anda dah tak perlu risau dah. Kalau jadi kejadian macam ni lagi, boleh tersenyum jer sebabnya telefon pintar ini menyokong pengecasan lebih pantas 66W, bersama pengecasan tanpa wayar 50W; 66W HUAWEI Wired SuperCharge!

Dengan ciri yang super mantap ni, anda nak charge telefon pintar sambil ‘coffee break’ pun sempat.

Yang paling penting, anda tidak perlu membayar kos tambahan pun untuk menikmati pengecasan Superfast ini kerana ianya sememangnya PERCUMA!

Satu lagi ciri luar biasa HUAWEI Mate40 Pro ialah Golden Snap 2.0.

Ada masanya anda memerlukan dokumen kepada pelanggan atau pembekal tetapi tidak ada pengimbas di sekitar anda kan. Lepastu anda pun cubalah menggunakan telefon pintar anda tu kononnya nak mengimbas dokumen. Tapi! Ada bayang-bayang lah pula…Memang tak dapat lah nak ‘detect’ pengimbas tu. Spoil mood dah kat situ!

Tapi dengan Golden Snap 2.0, eksklusif untuk anda pengguna HUAWEI Mate40 Pro, anda boleh mengimbas dokumen tanpa pengimbas dan gangguan bayangan pun. Amacam? Amazing kan? Buat apa lah nak susah-susah sedangkan benda senang ada!

Okay untuk ciri seterusnya adalah perisian komunikasi eksklusif, MeeTime by HUAWEI yang bukan hanya mempunyai panggilan video yang lebih sharp, lebih cerah dan lebih lancar, tetapi yang paling penting, ia dilengkapi dengan fungsi share-screen.

Seperti yang anda tahu HUAWEI Mobile Services (HMS) telah berkembang dengan jayanya sejak tahun lalu dan telah membantu meningkatkan kehidupan pengguna dengan aplikasi pintarnya.

Apa sahaja yang dimiliki Google, HUAWEI pun ada memilikinya. Dan dalam beberapa situasi, HUAWEI dapat melakukan yang lebih baik dengan menawarkan pengalaman dan penghargaan yang lebih baik kepada anda.

HUAWEI juga telah melancarkan perkhidmatan pembayaran mudah alih baru, HUAWEI Pay. Anda kini boleh melakukan transaksi yang selamat dengan hanya sekali tap jer pada telefon pintar HUAWEI.

Anda juga hanya perlu memasukkan kad kredit ICBC Union Pay anda. Kad debit dari bank utama, kad prabayar & e-wallet juga turut tersedia di HUAWEI Pay tidak lama jer lagi. Mudah sangat lah nanti.

Selain HUAWEI AppGallery dan HUAWEI Pay, terdapat juga aplikasi baru seperti Petal Maps dan HUAWEI Docs! Bagi pengguna Mate40 Pro, anda boleh dapatkan HUAWEI Mobile Cloud Storage percuma selama 12 bulan, akses 3 bulan untuk HUAWEI Video VIP Access, baucar RM40 untuk HUAWEI Books dan banyak lagi. Sangat awesome!

HUAWEI Mate40 Pro adalah telefon pintar serba boleh yang hanya berharga RM4,299 dengan hadiah percuma bernilai sehingga RM3,300 termasuklah HUAWEI Sound X yang bernilai RM1,299! Tapi terhad kepada 1000 unit sahaja yer, siapa cepat dia dapat!

HUAWEI Mate40 Pro akan mula dijual secara rasmi pada 12.12 ini. Anda boleh layari laman web rasmi HUAWEI DI SINI atau boleh saja pergi di mana-mana Stor HUAWEI dan Stor HUAWEI Experience di seluruh Malaysia!

Selain daripada siri HUAWEI Mate40, ada juga pelancaran untuk produk HUAWEI lain iaitu HUAWEI Y7a, Gentle Monster Eyewear ll, Freebuds Pro, WATCH GT2 Pro, MateBook 14 dan MatePad T10s.

Hingga kini, HUAWEI Y7a adalah satu-satunya telefon pintar di pasaran sekarang yang menyokong 22.5W Supercharge pada harga RM799 sahaja! Semuanya anda boleh dapatkan pada 12 Disember ini! Anda boleh check out 7 sebab anda patut suka HUAWEI Y7a DI SINI!

Dari sekarang sehingga 3 Januari 2021, rakyat Malaysia boleh menikmati ganjaran berganda apabila membeli HUAWEI WATCH GT 2 Pro yang berharga RM1,199. Dengan setiap pembelian, pelanggan bakal menerima hadiah eksklusif serta peluang untuk memenangi hadiah berjumlah sehingga RM300,000, termasuk sebuah Proton X50. Ini termasuk pembelian untuk HUAWEI FreeBuds Studio, FreeBuds Pro, MatePad T 10s, Eyewear II dan banyak lagi!


Geng ‘Kaki Gambar’ & Vlogger Patut Tahu Kenapa Samsung Galaxy Note20 Sesuai Amat Untuk Mereka!

Kalau bab membeli telefon pintar ni, bab kamera dan rakaman video tu memang satu benda ‘wajib’ yang ramai dan kebanyakan dari anda ambil berat. Setuju tak?

Nak nak pula geng ‘kaki gambar’, ‘kaki IG’ yang nak ber’ootd’ ala-ala Instafamous, Vlogger dan Youtuber. Masing-masing berlumba-lumba nak ambil gambar paling cantik dan video yang paling wow! Penting gais, barulah ramai followers dan subscribers anda nanti.

Dan kalau anda adalah salah seorang dari ciri-ciri yang kami sebut kat atas ni, anda kena baca sampai habis untuk tahu kenapa Samsung Galaxy Note20 ni sesuai sangat untuk anda!

Memang tidak dapat disangkal lagi, kamera pada Samsung Galaxy Note20 terutamanya Samsung Galaxy Note20 Ultra 5G ini hadir adalah antara yang terbaik di pasaran. Hadir dengan 108MP + 12MP + 12MP + Laser Auto focus dan kamera hadapan juga tidak mengecewakan apabila ia hadir dengan 10MP.

Kalau anda suka ber’ootd’ di kafe-kafe yang femes di sekitar KL dan Shah Alam, sesuai sangat kalau bawak Samsung Galaxy Note20 ni. Memang tak mengecewakan hasilnya nanti!

Terutamanya pada anda yang sukakan ambil gambar makanan. Kami faham, sebelum makanan tu nak masuk mulut, sudah tentu lah bergambar dulu kan?

Acara wajib tu! Lepastu edit guna apps yang ada dalam telefon pintar tu nanti dan terus up di IG, uish memang superb!

Sekarang kan tengah PKPB, jangan risau kalau anda tak boleh nak keluar rumah. Jangan biarkan media sosial anda ‘bersarang’ tanpa gambar yang cantik kerana dengan Samsung Galaxy Note20, anda shooting dalam rumah pun nais gais!

Set up jer dengan beberapa props yang ada kat rumah tu, dan terus shoot gambar! Walaweh, confirm cantik! Yang penting anda kreatif dan ada kamera yang terbaik, so tak ada masalah lagi!

Hasil gambar pada telefon pintar ini perinciaannya sangat halus dan warna yang terhasil sangat vibrant walaupun anda berada dalam situasi low light. Hebat kan?

Nak letak dalam IG haruslah gambar kena mantap! Edit gambar anda untuk nampak profesional dan polished. Barulah orang suka tengok. Kalau menggunakan Samsung Galaxy Note20 ni anda boleh terus buka photo editor, buka gallery anda dan tap jer gambar yang anda nak edit tu.

Bila dah buka, tap pencil icon dan mula edit dengan buka editing panel yang mana anda boleh crop, rotate, buat tone adjustments, add text, apply filter ataupun lukis gambar guna S Pen. Cepat dan sangat mudah!

Anda jugak boleh enhance gambar dengan meletakkan tone corrections seperti contrast, saturation dan brightness.

Sesuai sangat untuk anda yang gemar menggunakan Note20 dalam kerja harian, tentu sekali gambar yang cantik memainkan peranan penting untuk diletakkan di laman media sosial anda tu.

Macam yang anda dah tahu, kewujudan S pen yang menggunakan Air Gesture ni memang sangat-sangat awesome gais. Apa yang menariknya, anda boleh edit terus gambar anda menggunakan S Pen ini. Lagi mudah untuk anda edit gambar dikongsi bersama dengan rakan-rakan.

Bukan itu jer, ciri S Pen yang boleh melakukan kawalan dari jauh amat berguna ketika anda mengambil gambar swafoto berkumpulan selain sokongan kawalan zum dan audio adalah satu kelebihan memiliki telefon pintar ini.

Jika anda seorang yang gemar melakukan suntingan video, ciri S Pen ini menjadi satu kelebihan. Bila anda melakukan suntingan video dirasakan cukup mudah berbanding menggunakan jari anda.

Note20 juga dihasilkan untuk anda yang memerlukan peranti serba praktikal. Siri Galaxy Note 20 juga menyokong rakaman video 8K, selain turut dilengkapi sokongan DeX.

Untuk yang belum tahu, DeX adalah ciri yang memberikan pengalaman seperti dekstop. Pengguna boleh menyambungkan papan kekunci, tetikus dan monitor dengan mudah. Nama “DeX” itu pun bermaksud “Desktop eXperience”.

Rakaman video pada peranti ini juga berkualiti sama ada audio, warna dan ketepatan malah rakaman video 8K tidak menjadi masalah. Malah video anda juga nanti akan jadi lebih pro quality dan pro movie-like effects.

Anda boleh full control shot dengan ISO, shutter speed, manual focus, dan banyak lagi options dalam Pro Video mode. Anda juga boleh shoot dengan kelajuan 24fps dan pilih antara 16:9 or 21:9 aspect ratios untuk meningkatkan cinematic feeling. Memang sesuai amat untuk anda yang nak buat vlog dan juga video Youtube.

So gais, jangan tangguh-tangguh lagi, anda boleh check out tentang Samsung Gallery Note20 ini DI SINI.

Memang tak dapat disangkal lagi bahawa Samsung Galaxy Note20 ni sangat power untuk aktiviti harian anda. Tetapi ada lagi benda yang boleh menjadikannya lebih baik. Anda boleh dapat lebih banyak penjimatan dengan hadiah eksklusif, peranti super-charged yang anda idamkan!

Untuk memastikan anda mendapat pengalaman Galaxy sepenuhnya, Samsung nak bagi anda sepasang Galaxy Buds+ (Mengikut terma dan syarat) bernilai RM599 dengan setiap pembelian telefon pintar Galaxy Note20! Betul, dengan promo baru ni, anda dapat menikmati pengalaman telefon pintar yang lengkap dari dalam kotak; dari kameranya yang produktif dan jugak visual yang awesome untuk audio.

Bermula SEKARANG hingga 30 November 2020 ini, tebus Galaxy Buds+ PERCUMA anda semasa anda membeli Siri Galaxy Note20. Ingat stok memang TERHAD jadi anda memang kena cepat pasal first come first serve! Mudah jer, anda follow langkah mudah kat bawah ni:

Langkah 1: Anda beli Galaxy Note20, Galaxy Note20 5G atau Galaxy Note20 Ultra 5G.

Langkah 2: Pergi ke Halaman Promosi Samsung DI SINI dan klik “Redeem Now” (Semua penembusan perlu dihantar melalui Samsung Redemption Portal pada 7 Disember 2020.) Setelah anda daftar atau log masuk ke akaun Samsung, isikan butiran yang diperlukan dan lampirkan bukti pembelian atau resit.

Langkah 3: Setelah selesai, Samsung Galaxy Buds+ akan dihantar ke alamat anda dalam masa 30 hari bekerja dari tarikh penyerahan penebusan anda.

Siri Galaxy Note20 ini pasti menjadikan hidup anda lebih mudah dalam menyesuaikan diri dengan norma baharu sekarang ni. Kami pasti Samsung Galaxy Note20 memberikan pengalaman yang tiada tandingan!

Jadi, jadikan Galaxy Note20 milik anda hari ini! Galaxy Note20, Note20 5G dan Note20 Ultra 5G yang masing-masingnya berharga RM3,899, RM4,299 dan RM5,199. Tawaran ini boleh didapati di Samsung Online Store, Samsung Experience Stores and Samsung Authorized Partners terpilih.

Fungsi yang hadir pada telefon pintar ini sangat sesuai dengan gaya hidup anda. Jadi dengan harganya ini, kuasa kamera pasti dapat mencapai paras apa yang anda ingini! Untuk lebih banyak lagi maklumat mengenai promosi siri Galaxy Note20 ini, KLIK LINK INI.


Mizz Nina Lancar Aplikasi Islamik, Boleh Ganti Muslim Pro

Penghijrahan Mizz Nina menjadi perhatian ramai apatah lagi penyanyi itu mengambil keputusan untuk berhijab ketika namanya sedang meningkat naik. Malah, Mizz Nina dikagumi ramai dengan sikapnya yang merendah diri.

Aktif dalam kegiatan dakwah dan aktivis muslimah melalui rancangan berkaitan gaya hidup Islam, baru-baru ini Mizz Nina dikhabarkan telah melancarkan sebuah aplikasi Islamik yang diberi nama Qalby App.

Difahamkan, aplikasi tersebut tersedia di Google Playstore dan Apple Store sejak bulan lalu dalam peringkat beta-testing dan telah dilancarkan secara rasmi awal bulan ini.

Menerusi satu perkongsian di Instagram miliknya sebelum ini, aplikasi itu diwujudkan adalah untuk berkongsikan mengenai pengetahuan dan keindahan Islam melalui platform media dan teknologi.

Menurut Mizz Nina, dia mendapat inspirasi untuk menghasilkan Qalby App ketika menghadiri kelas tafsir Ta’leem al-Quran di Alhudaonline pada penghujung tahun 2018.

“Adakah hati kita benar-benar suci? Bagaimana pula dengan iman saya? Allah tidak menghakimi penampilan kita tetapi hati dan perbuatan kita.

“Jadi begitulah lahirnya nama ‘Qalby’ tersebut yang bermaksud ‘hati saya’ dalam bahasa Arab,” kongsinya.

Qalby App menyediakan ciri-ciri seperti e-Journal, waktu solat, bacaan al-Quran, arah kiblat, koleksi doa, video ilmiah dan banyak lagi. Sejak dilancarkan, aplikasi tersebut telah dimuat turun sebanyak 10,000 kali dan ramai pengguna gembira dengan aplikasi tersebut serta memberikan respon positif.


Solat Sunat, Menangis Cara Ebit Lew Tenangkan Hati Jika Dikecam Netizen

Melihatkan kesungguhan dan keprihatinan pendakwah terkenal Ustaz Ebit Lew dalam melakukan kerja-kerja amal serta menghulurkan bantuan kepada mereka yang memerlukan sememangnya sangat dikagumi ramai.

Bagaimanapun, Ustaz Ebit juga tidak terlepas dengan kata-kata negatif dan kecaman netizen yang menuduhnya seolah-olah menunjuk-nunjuk dalam melakukan kebaikan serta merendahkan usaha dilakukannya.

Akui sedih apabila ditimpa ujian tersebut, Ustaz Ebit berkata dia akan sentiasa mengingati pengorbanan Nabi Muhammad ketika mengembangkan syiar Islam yang pernah diperlakukan lebih dasyat berbanding apa yang dilaluinya.

“Orang buat macam-maca kepada Rasulllah tetapi Baginda tidak pernah berhenti daripada terus melakukan kerja-kerja dakwah. Jadi buat apa nak korbankan apa saya lakukan kerana kata-kata negatif daripada segelintir masyarakat.

“Saya sentiasa memaafkan mereka ini dan terus fokus membuat kebaikan dan menolong orang di luar sana,” katanya.

Dalam pada itu, Ustaz Ebit berkata jika dia berada kecewa dan sedih dia akan menangis dan melakukan solat sunat dua rakaat seperti Tahajud dan Dhuha bagi melapangkan hati.

“Allah sahaja tempat saya mengadu untuk permudahkan apa yang ingin saya lakukan. Menangi mengadu kepada-Nya. Insya Allah selepas itu akan berasa lega dan lapang dada.

“Segala apa yang ingin kita lakukan selepas itu Insya Allah tiada masalah, dipermudahkan malah rasa lebih bersemangat,” katanya.


Aishah Bengang Orang Kutuk Suara Noraniza Idris

Juara Gegar Vaganza musim keempat (GV4) iaitu Aishah meluahkan rasa terkejut apabila Noraniza Idris turut menerima nasib sama seperti dirinya apabila persembahan nyanyiannya dikecam oleh netizen.

Aishah berkata dia akui geram apabila ada segelintir individu mengkritik nyanyian Noraniza Idris seolah kononnya mereka ini lebih arif dalam bidang seni suara.

“Allahuakbar, seminggu dua ini saya mengharungi cabaran kecaman di alam maya, rupanya teman duet final GV7 nanti juga mengalami nasib yang sama. Saya pula yang geram membaca komen-komen ini.

“Komen-komen negatif daripada orang yang macam dia pandai sangat tentang muzik dan seni suara, tapi hakikatnya orang-orang ini sendiri kalau kita letak atas pentas hampir pasti akan barai persembahannya,” tulisnya menerusi Instagram.

Kata Aishah lagi, setiap orang mempunyai cita rasa mereka tersendiri dalam muzik dan suara penyanyi namun tidak perlu sesekali memperlekehkan meskipun ia bertentangan dengan selera masing-masing. Jika tidak sukakan persembahan tersebut, tukar siaran lain atau tutup sahaja televisyen.

“Ini program hiburanlah, chill skit dan beradab boleh tak? Kalau kita tak suka suara seseorang, itu cita rasa masing-masing, dah selera kau macam tu, okaylah..tapi perlu ke nak kecam?

“Tak rasa rugi ke nanti? Berbaloi ke hilang pahala amalan kita kerana tidak menjaga kata-kata kita untuk program hiburan?

“Tak suka tak apa, tapi beradablah sikit. Orang yang diumpat tu ada suami, ada anak-anak, ada keluarga. Tak suka, pergilah toilet ke, makan ke apa ke masa dia menyanyi. Kalau tak pun, tutup saja tv tu atau tukar saluran,” ujarnya.

Kata Aishah lagi, hanya mereka yang pernah menyertai program realiti itu sahaja yang faham betapa mencabarnya untuk meneruskan perjuangan setiap minggu. Aishah turut meminta agar orang ramai menghargai bakat penyanyi di Malaysia.

“Perjalanan berminggu-minggu dalam GV bukan mudah kalau jiwa dan hati tak kental memang akan kecundang. Yang tak pernah lalui takkan tahu. Macam manalah industri seni kita nak maju kalau kita tak henti bashing (hentam) karyawan kita sendiri.

“Sedangkan yang luar datang nyanyi ramai pun macam Tok Ram kata macam’hauk’, tapi orang kita agungkan. Hormatlah bakat-bakat insan yang kita ada, carilah kebaikan mereka, kerana kita pun sempurna sangat ke? Sila muhasabah diri,” katanya.

Terdahulu, persembahan Noraniza Idris di konsert separuh akhir Gegar Vaganza musim ketujuh (GV7) dikecam netizen yang tidak berpuas hati  serta mempertikaikan prestasi persembahannya pada minggu lalu.


“Kalau Tak Boleh Terima Kritikan, Jangan Masuk Pertandingan”

Terkilan dengan kritikan pedas terhadap persembahannya di Gegar Vaganza musim ketujuh (GV7) yang diberikan oleh Michael Ang di media sosial, penyanyi Noraniza Idris mahu bersemuka dengan pengarah itu.

Bersedia untuk bersemuka, Michael berkata bukan hanya Noraniza tetapi semua peserta turut mendapat kritikan jika persembahan tidak bagus. Katanya lagi, jika menyertai pertandingan realiti sepatutnya sudah bersedia dengan kritikan.

BACA: “Saya Nak Bersemuka Dengan Michael Ang, Apa Masalah Dia Dengan Saya?”

“Saya tak ada masalah nak jumpa tapi saya akan cakap benda sama. Dia menyanyi lagu tradisional memang bagus tapi untuk lagu genre lain. Bukan saya sorang yang komen macam itu, ramai netizen buat benda sama.

“Saya komen berdasarkan persembahan dia, kalau tak bagus, saya cakap tak bagus dan sebaliknya. Saya ada beri kritikan kepada peserta GV7 dan program realiti lain, kalau tak boleh terima jangan masuk pertandingan realiti,” katanya.

Dalam pada itu, Michael turut kesal dengan kenyataan seorang netizen yang menuduhnya memeluk Islam untuk meraih populariti. Enggan menuduh mana-mana pihak, Michael berkata jika melibatkan hal agama ianya merupakan isu sensitif.

“Saya tak mahu tuduh mana-mana pihak tapi status yang menuduh saya masuk Islam sebab nak popular itu daripada akaun Facebook dia (Noraniza). Kalau betul masuk Islam nak popular, lebih baik dari awal saya tayang video ucap kalimah syahadah,” katanya.


Mahu Berlakon Semula, Sajat Nak Bawa Watak Komedi

Pernah berlakon menerusi filem berjudul Ophilia yang turut menampilkan Pekin Ibrahim dan Que Haidar pada 2014, usahawan kosmetik Nur Sajat menyuarakan hasratnya untuk kembali dalam dunia lakonan.

Menurut Sajat, dia merasakan ini masa yang sesuai untuk kembali berlakon selepas enam tahun. Kata Sajat jika diberi peluang dia mahu membawa watak komedi pula.

“Mungkin ramai yang tak tahu sebelum ini saya pernah terbabit filem Ophilia. Pengalaman tersebut antara kenangan manis, cuma ketika itu saya sibuk dengan komitmen lain termasuk perniagaan yang baru saja berjalan.

“Jadi selepas lebih enam tahun rasanya ini masa yang sesuai untuk saya kembali ke lokasi penggambaran. Kalau boleh mungkin selepas ini nak cuba watak komedi pula.

“Tak mahulah terlalu memilih pula. Yang penting kalau ada tawaran yang sesuai, sudah pasti saya akan lakukan yang terbaik. Saiapa tahu boleh meletop nanti kan?” katanya.

Mengulas mengenai cawangan kedai emasnya, Nursajat Gold di Shah alam yang telah dipindahkan ke Dataran Sunway, Petaling Jaya Selangor, Sajat berkata sambutan yang diterima masih baik.


Elfira Loy Dedah Suami Kena Hafal Surah Al-Mulk Sebelum Nikah

Usia perkahwinan Elfira Loy dan suami, Faris Khairol Anuar sudah memasuki tahun kedua, baru-baru ini pelakon itu ada berkongsikan mengenai pertemuan dan perkenalan dengan suaminya sebelum mendirikan rumah tangga.

Menerusi Insta Story, Elfira dilihat ada menjawab pertanyaan peminat dan tidak lokek berkongsikan kisah romantis disebalik pertemuan mereka satu ketika dahulu.

BACA: Bergelar Usahawan Sambal, Elfira Loy Gembira 2000 Balang Terjual Dua Minggu

Menurut Elfira, kali pertama dia bertemu Faris pada malam Anugerah Industri Muzik ke-20 pada 2013. Malah, Faris turut meemuat naik foto mereka di Twitter dan berterima kasih kepada Datuk Aznil Nawawi yang mempertemukan mereka.

Elfira turut berkongsikan, rakan baiknya Anis yang juga anak kepada pelakon Rosyam Nor turut mendoakan agar dia dan Faris bertemu jodoh.

Dalam pada itu, Elfira turut berkongsi cerita dia jatuh hati pada suaminya selepas mendengar Faris membaca surah Al-Mulk yang juga merupakan surah kegemarannya.

Bukan itu sahaja, Elfira mendedahkan ibunya turut memberi syarat kepada Faris supaya menghafal surah al-Mulk terlebih dahulu jika mahu berkahwin dengan anaknya.

Elfira dan Faris mendirikan rumah tangga pada 1 Januari 2019. Hasil perkahwinan, pasangan itu dikurniakan seorang cahaya mata lelaki, Muhammad Rayyan Khalaf pada Oktober tahun lalu.


Jururawat Pula Dakwa Jadi Mangsa Pendakwah Muda

Ditahan reman lagi bagi membantu siasatan berhubung dua laporan kes salah laku seksual, seorang lagi wanita tampil membuat laporan polis di Shah Alam berhubung dakwaan kes seksual membabitkan seorang pendakwah muda.

Pihak polis mengesahkan menerima laporan wanita berusia 26 tahun merupakan jururawat swasta di Kuala Lumpur mendakwa menjadi mangsa pada Disember tahun lalu selepas mula berkenalan dengan suspek pada Mac 2018.

BACA: Dua Laporan Kes Seksual, Pendakwah Muda Ditahan Polis PJ Pula

Ketua Polis Selangor, Datuk Noor Azam Jamaluddin berkata modus operandi yang dilakukan suspek masih sama dengan berkenalan di media sosial sebelum berpura-pura mengajak keluar makan dan membawa pulang ke rumahnya.

Katanya lagi, pihak polis akan menjalankan siasatan dengan adil dan akan lihat dari semua sudut dengan mengumpul bukti serta maklumat berhubung laporan tersebut.

Dalam pada itu, Datuk Noor Azam Jamaluddin berkata, susulan laporan yang dibuat wanita itu, setakat ini pihaknya telah menerima sembilan laporan polis melibatkan pendakwah berkenaan.

Sebelum ini, pendakwah tersebut telah ditahan semasa memberikan keterangan di balai Polis Shah Alam. Namun, tidak lama selepas itu, pihak polis menerima dua lagi laporan di balai Polis Petaling Jaya iaitu pada 29 November dan 30 November.

Susulan laporan tersebut, suspek berusia 25 tahun itu telah direman sekali lagi bermula semalam sehingga Jumaat ini bagi membantu siasatan berhubung laporan kedua-dua kes tersebut.


“Saya Nak Bersemuka Dengan Michael Ang, Apa Masalah Dia Dengan Saya?”

Kesal dan kecewa dengan sikap Michael Ang yang sering memberikan kritikan pedas terhadap persembahannya sepajang program Gegar Vaganza berlangsung, Noraniza Idris mahu bersemuka dengan pengarah terkenal itu.

Menurut Noraniza meskipun dia langsung tidak membaca komen netizen namun cemuhan oleh pengarah tersebut membuatkan emosinya terganggu. Malah, apa yang ditulis oleh Michael mengguris hati ahli keluarganya.

BACA: Suami Buat Solat Sunat Sebelum Benarkan Noraniza Idris Sertai GV7

“Saya tidak akan baca komen negatif ditulis netizen, pihak pengurusan selalu akan sekat komen sebegitu daripada semua platform media sosial saya.

“Tapi saya ada terbaca komen Michael Ang sebab ada peminat yang prihatin kongsikan dengan saya. Kalau sekalipun tak suka saya, sekurangnya hargailah genre yang saya bawakan dalam pertangingan.

“Saya boleh terima komen negatif tapi bukan yang keterlaluan sehingga boleh mencalarkan maruah saya dan keluarga. Hormatlah diri saya sebagai sesama Islam,” katanya.

Dalam pada itu, Noraniza turut meluahkan hasratnya untuk bersemuka dengan pengarah itu selepas tamat program berkenaan. Ujarnya, dia bukan jenis yang hanya akan berdiam diri.

“Saya bukan jenis yang akan berdiam diri atau menangis. Lepas habis final GV7 nanti, memang saya nak jumpa one to one dengan dia. Please call me, saya nak bersemuka dan berkenalan dengan awak.

“Saya nak tanya apa masalah dia dengan saya? Tak layak ke Noraniza Idris masuk GV7? Teruk sangat ke Noraniza Idris di mata Michael Ang? Walaupun saya tidaklah bagus, tapi dia tak bagi pun pandangan membina.

“Kalau nak tahu, hati saya cepat rapuh sebab kita bukan malaikat, kita hanya manusia biasa. Bila saya baca komen negatif macam tu, saya akui ada kalanya saya tak boleh fokus dalam memberikan persembahan,” katanya.


“Tak Pernah Janji Nak Bagi Rumah & Kereta, Dia Bukan Isteri Saya”

Sebelum ini hangat diperkatakan megenai Wani Comel yang mendakwa dipergunakan oleh seorang usahawan kosmetik. Bukan itu sahaja, dia juga dikatakan tidak menerima apa-apa seperti yang dijanjikan oleh usahawan kosmetik berkenaan.

Tampil menjelaskan perkara sebenar menerusi sidang media petang tadi, Datuk Seri Aliff Syukri menafikan dia menjanjikan ‘bulan dan bintang’ kepada gadis itu dan segala tuntutan yang didakwa itu tidak pernah ada dalam kontrak.

BACA: “Kerjalah Wani, Dah Boleh Jalan Carilah Rezeki, Nak Harap Bantuan Sampai Bila?”

“Saya sama sekali tidak pernah menjanjikan bulan dan bintang, nak bagi rumah, kereta mahupun kekayaan.

“Dia bukan isteri saya bukan mak bapak saya untuk saya kayakan. Anda semua boleh fikir logik, segala permintaan dia di luar jangkauan,” katanya.

Dalam pada itu, Aliff juga menafikan perjanjiannya untuk menjaga kebajikan ahli keluarga Wani. Ujarnya, dia sudah habis ratusan ringgit untuk membantunya berjalan seperti biasa.

“Saya hanya membantu adik Wani bukan keluarga. Keluarga dia ada kaki tangan dan boleh berjalan.

“Saya sudah berbelanja ratusan ringgit termasuk mendapatkan khidmat jurulatih, tempat tinggal, makanan tambahan atau supplement. Siap ada tukang masak untuk menjaga permakanannya. Bukan sehari dua ya tetapi berbulan.

“Itu pun dia curi-curi beli makan kat luar tanpa pengetahuan. Dia bukannya orang gemuk biasa-biasa tetapi bersaiz super. Niat saya hanya nak bantu dia berjalan, supaya Wani boleh bantu semula ibu dia,” katanya.

Memahami ramai yang terkesan susulan pandemik COVID-19, namun Aliff meningatkan bahawa dia bukan pusat kebajikan yang boleh datang kepadanya dan sesuka hati meminta-minta.

‘Tapi janganlah ambil jalan pintas, carilah kerja, senang-senang meminta. Carilah kerja kaki dah ada tangan dah ada. Perlu diingatkan saya bukan rumah atau pusat kebajikan,” katanya

Aliff juga tidak menolak kemungkianan ada pihak yang cuba menjatuhkan dirinya dan perniagaannya, serta dia tidak akan teragak-agak untuk mengambil tindakan undang-undang.


Isteri Achey Tiru Tokti, Aktif Berbasikal Untuk IVF

Hampir sembilan tahun mendirikan rumah tangga, sebelum ini Achey Bocey meluahkan hasrat untuk memilik anak sendiri dan mahu menjalani rawatan kesuburan melalui proses ujian persenyawaan In Vitro (IVF) bersama isterinya, Nor Hasanah.

Terbaru, Achey berkata isterinya perlu mendapatkan berat badan yang ideal terlebih dulu sebelum menjalani rawatan persenyawaan in-vitro (IVF). Malah, isterinya kini aktif dengan aktiviti berbasikal seperti yang dilakukan Datuk Seri Siti Nurhaliza sebelum melakukan prosedur IVF.

BACA: Teringin Anak Sendiri, Achey & Isteri Nak Buat Rawatan IVF

“Untuk buat IVF ini, orang rumah saya kena utamakan kesihatan dirinya dulu. Dia kena turunkan berat badannya. Kena steady dulu.

“Benda yang dia ikut adalah macam Tokti. Tengok macam mana Tokti nak dapat Aafiyah, sukan tak berhenti. Itu yang dia berbasikal untuk kuruskan badan sedikit,” katanya kepada Gempak.

Menurut Achey, prosedur rawatan tersebut kemungkinan akan dilakukan paling awal pada tahun depan. Meskipun tahu ada kemungkinan prosedur IVF gagal, namun dia dan isteri akan tetap meneruskan rawatan tersebut.

“Orang rumah saya pun dah bersedia. Saya tetap akan teruskan (walau tahu ada kemungkinan boleh gagal). Kami sudah hampir 10 tahun tak ada hasil. Jadi, sekurang-kurangnya kita mencuba.

“Kalau gugur sekalipun, sekurang-kurangnya ‘benda’ itu dah duduk dalam (rahim). Setidak-tidaknya merasa,” katanya.

Achey mendirikan rumah tangga dengan Nor Hasanah Yahaya pada 2011. Pasangan itu mengambil seorang anak angkat, Tiara Zinnirah pada Mei 2018 yang kini berusia dua tahun.


Persiapan Sebelum Mati, Lisa Surihani Dalami Ilmu Agama

Membuat keputusan untuk berhijrah pada tahun lalu, pelakon Lisa Surihani semakin manis dan anggun selepas berhijab. Lisa kini aktif dengan kerja kebajikan dan menjadi duta United Nations Children’s Fund (UNICEF) Malaysia.

Baru-baru ini, Lisa ada memuat naik satu perkongsian di Instagram yang menarik perhatian netizen. Sedang berusaha mendalami ilmu agama, Lisa turut menulis kapsyen doa, “O Allah, take my life only when You are pleased with me”.

BACA: Mengaku Bacaan Tak Sempurna, Lisa Surihani Terus Istiqamah Mengaji Al-Quran

Dalam entri tersebut, Lisa turut berkongsikan nota-nota dari ilmu agama yang dipelajarinya. Diruangan komen, rata-rata rakan artis dan peminat turut mengaminkan doa berkenaan.

Dalam pada itu, peminat turut memuji perkongsian Lisa yang sedikit sebanyak dapat memberi peringatan kepada semua. Kata netizen belajar tentang agama adalah perkara yang paling indah kerana kita mahu mengenal Allah dan Rasul.

Semoga Lisa Surihani terus istiqamah dalam mencari ilmu agama dan dapat berkongsi perkara baik seperti ini kepada para peminat di masa akan datang.


“Kalau Jumpa Jodoh, Saya Terus Ajak Kahwin”

Hampir semua wanita wanita yang pernah dikaitkan dengannya sudah pun mendirikan rumah tangga, bagaimanapun pelakon dan pelawak Zizan Razak tidak pernah berputus asa dalam mencari pasangan dan menganggap jodohnya belum tiba lagi.

Menurut Zizan, jika ditemukan wanita yang tepat dia akan terus mendirikan rumah tangga dan tidak mahu lagi membuang masa untuk berkenalan dalam tempoh yang lama.

“Tiada siapa yang tidak mempunyai perasaan untuk berkahwin. Cuma buat masa ini, saya banyak menghabiskan masa dengan perkara yang memberi keuntungan seperti berniaga.

“Andai sudah ada wanita yang tepat dan keluarga masing-masing merestuinya, saya akan berkahwin tanpa membuang masa. Saya tidak mahu membuang masa dengan keluar ‘dating, beri kata-kata manis dan sebagainya,” katanya.

Mengakui mempunyai ramai kawan wanita, namun Zizan berkata dia tidak pernah terfikir untuk mengenali lebih dekat kerana tidak mahu merosakkan persahabatan yang terjalin.

“Tipulah kalau tiada kawan wanita dan ada perasaan suka, tetapi untuk mencuba berkawan lebih jauh saya rasa tidak sebab takut merosakkan persahabatan. Saya takut hubungan tidak jadi, lalu persahabatan hancur. Akhirnya, jadi kawan sahaja,” katanya.

Dalam pada itu, Zizan akui pernah menyerahkan soal jodoh kepada keluarganya. Ujarnya, ibunya pernah sukakan seorang gadis dan mahu mereka berkenalan namun enggan meneruskan kerana bimbang kahwin tanpa perasaan cinta.

“Emak pernah beritahu suka seorang gadis. Saya cuba berkenalan tetapi kemudian saya berfikir, kalau berkahwin tanpa perasaan, bagaimana?

“Saya sudah berusia 36 tahun. Andai saya mahu memperjudikan kehidupan saya kepada orang yang saya tidak cinta, risau juga,” katanya


Sangat-sangat Membantu! Akhirnya Dah Boleh Buat Pengeluaran KWSP RM10,000

Alhamdulilah! Akhirnya, berita baik dari KWSP diumumkan buat anda yang ternanti-nantikan berita ini sejak dari #Belanjawan2021 lagi kan. Memang senyum sampai telinga jawabnya!

Dengan pengumuman terbaharu daripada KWSP ini, lebih ramai pencarum layak untuk memohon kemudahan i-Sinar, termasuklah anda!

Mestilah membantu! Dapat juga lah tolong anda yang betul-betul terkesan dengan pandemik COVID-19 untuk teruskan kelangsungan hidup. Dapat juga beli barang-barang dapur untuk isi rumah tu.

Memang tak dapat dinafikan, ramai yang terkesan dengan wabak pandemik ini. Hilang kerja, dipotong gaji, itu semua dah memang ‘perkara biasa’ yang kita dengar sekarang. Betul tak?

Jadi sekarang ni jangan risau, skim i-Sinar umpama ‘talian hayat’ untuk anda gunakan ketika dalam keadaan memerlukan macam sekarang ini!

KWSP ada mengumumkan yang ada 2 kategori yang layak untuk pengeluaran dari Akaun 1 ni, jadi sebelum anda buat apa-apa, baca dan fahamkan dulu okay.

Sekiranya
1. Anda kehilangan pekerjaan akibat COVID-19?
2. Anda suri rumah & telah lama berhenti mencarum?
3. Anda bekerja sendiri atau bekerja dalam ekonomi gig?
4. Anda diberi notis cuti tanpa gaji akibat COVID-19?

Anda layak buat pengeluaran Akaun 1 KWSP! Yang dah lama tak mencarum 10 tahun, 20 tahun pun tapi masih ada akaun pun boleh keluarkan. Secara automatik! Tak payah bagi dokumen, LULUS terus!

Amacam, bagus kan? Anda dah boleh mula memohon pada 21 Disember 2020 ini yer.

Bagi anda yang tergolong dalam Kategori 2 pula, untuk anda yang mengalami pengurangan pendapatan keseluruhan sebanyak 30% dan ke atas untuk jumlah gaji, elaun dan elaun kerja lebih masa sejak 1 Mac 2020.

Kalau anda tergolong dalam kategori ini, anda boleh buat permohonan ya!

Amaun kelayakan i-Sinar adalah berdasarkan baki simpanan Akaun 1 anda seperti berikut:

Anda yang ada baki RM100,000 dan ke bawah dalam Akaun 1 boleh membuat pengeluaran sehingga jumlah maksimum RM10,000.

Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

Anda yang mempunyai baki lebih daripada RM100,000 dalam Akaun 1 boleh membuat pengeluaran maksimum 10% atau RM60,000 (yang mana lebih rendah) daripada Akaun 1.

Pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000.

Untuk info anda, i-Sinar dibuka kepada 8 juta ahli yang layak. Dan permohonan hanya secara online sahaja. Nak mudahkan anda jugak, jadi tak perlu nak gerak ke ofis KWSP tu. Faham-faham je lah keadaan sekarang ni kan, nak kena selalu berjaga-jaga.

Kalau tak pandai nak mohon online, boleh minta bantuan dari anak-anak ke, atau rakan-rakan yang pandai bab internet ni yer. Tak susah pun nak isi.

Apa-apa pun ingat tarikh penting ini. Untuk anda yang tergolong dalam Kategori 1, anda boleh mula memohon pada 21 Disember 2020. Bagi anda yang tergolong dalam Kategori 2 pula, permohonan boleh dibuat bermula 11 Januari 2021.

Kita dah tahu KWSP ni adalah simpanan untuk hari tua, tapi itulah nak ke hari tua tu pun, kehidupan sekarang ni perlu juga lalui dengan baik kan. Nak nak pula bila masing-masing terpaksa hadap krisis yang berlaku di seluruh dunia sekarang ni.

Haa, bila dah boleh keluarkan duit KWSP tu buatlah perbelanjaan berhemah. Walaupun tak perlu dibayar semula, jangan pula anda tetiba beli telefon baru! Gunakanlah untuk benda sepatutnya okay?

Beli barang keperluan dan yang penting sahaja. Tak pun simpan untuk masa kecemasan. Harap-harap inisiatif ini dapat ringankan beban anda sekarang.


Akaun Tinggal RM500, Sarah Dedah Pernah Hidup Susah Dengan Shuib

Hampir 9 tahun mendirikan rumah tangga, penyanyi Siti Sarah mendedahkan sepanjang kehidupannya bersama pelawak, Shuib Sepahtu dimana mereka pernah melalui fasa perit apabila dalam akaun bank hanya berbaki RM500.

Meskipun berdepan kesusahan, bagaimanapun Sarah sentiasa mengingatkan Shuib tentang kepentingan bersedekah dan tidak mengabaikan tanggungjawabnya terhadap ibu.

“Kalau kita bagi sedekah, Allah akan bagi kita balik lebih. Dahulu, dalam akaun bank kami pernah hanya ada RM500. Ada tanggungjawab nak bayar pembantu rumah, kereta dan bayar itu ini.

“”enda pertama yang saya tanya Shuib, sudahkah sudah bagi duit kepada ibunya. Dia jawab ‘belum’ dan hanya ada RM500. Saya cakap kalau dia ada RM500, mak dia ada berapa? Saya cakap sekurang-kurangnya, bagi half (separuh),” katanya menerusi program bual bicara Naura.

Mengimbas kembali zaman ketika tiada media sosial, Sarah berkata dia hanya menerima surat dari para peminat dan surat-surat itu akan ditapis dahulu oleh bapanya, penyanyi Raisuddin Hamzah sebelum diberikan kepadanya

Malah, Sarah pernah menerima ugutan bunuh yang dihantar melalui surat sehingga bapanya menggunakan perkhidmatan body guard untuk menjaga dan mengawasi keselamatannya.

Sarah dan Shuib mendirikan rumah tangga pada 2011 dan hasil perkongsian hidup, mereka dikurniakan tiga cahaya mata, Uwais Alqarni, 8, Dzahira Talita Zahra, 5, dan Ariq Matin, 3.


Terkesan, Namun Bersyukur Dengan Apa Yang Diberikan

Sudah semestinya ramai yang terkesan dengan ancaman dunia yang kini telah menular tanpa mengira peringkat umur. Covid19 bukan lagi satu wabak biasa yang boleh dipandang ringan, lebih-lebih lagi wabak ini mampu mengacam nyawa dalam diam.

Bukan itu sahaja, kesannya dalam sektor pekerjaan juga memberi tamparan paling berbisa bagi individu yang berkerja sendiri mahupun yang makan gaji. Meskipun terkejut dengan kemunculan wabak berbahaya ini, rata-ratanya terpaksa menerima sehingga ada yang diberhentikan kerja gara-gara majikan tidak mampu membayar gaji.

Namun atas keperihatinan Kerajaan terhadap rakyat Malaysia, Bantuan Prihatin Nasional 2.0 (BPN 2.0) telah pun diberikan secara berperingkat bagi meringankan beban rakyat Malaysia dalam menjalani kehidupan harian.

Kami mendapatkan beberapa pandangan orang awam mengenai faedah BPN 2.0 terhadap mereka. Masing-masing diantara mereka memberi pandangan yang berbeza.

Bagi Puan Fajrina yang pada mulanya berkhidmat di sebuah syarikat perhotelan terpaksa akur dengan kesan wabak ini terhadap dirinya.

” Macam semua tau yang bekerja hotel seperti saya ini sudah tentunya mengharapkan pelancong untuk menginap di hotel tempat saya bekerja. Tapi bila Covid19 ni ada dan pelancong pun kurang, majikan dah tak mampu membayar gaji pekerja dan dalam masa yang sama saya dapat surat untuk meninggalkan kerjaya saya ni”.

“Pada mulanya memang terkejut sebab memang ini sahaja punca pendapatan saya, dengan fikir macam mana nak jalani kehidupan harian bila kerja dah tak ada. Tapi Alhamdullilah ibarat durian runtuh jugalah dapat bantuan dari Kerajaan”.

“Saya memang banyak habiskan duit BPN 2.0 dalam kehidupan harian. Sekarang saya sudah mula berkerja di sebuah kedai dan sudah semestinya anak-anak saya terpaksa hantar ke pengasuh. Jadi duit BPN 2.0 ni lah saya gunakan untuk tampung perbelanjaan harian saya sekeluarga”, kata Puan Fajrina yang sudah lama berkhimat dalam dunia perhotelan.

Lain pula kisahnya dengan Puan Rabbiatul yang banyak menggunakan duit BPN 2.0 untuk membeli kelengkpan barangan melawan Covid19 seperti mask dan handsanitizer.

“Duit BPN 2.0 tu memang guna untuk diri sendiri dan keluarga, dari duit itu juga saya akan guna beli mask, hand sanitizer untuk ahli keluarga di rumah memandangkan arwah ayah ketika tu sakit jadi tak mahu kuman dari kita berjangkit kepada ayah dan ada juga gunakan untuk ulang alik bawa arwah ayah pergi melakukan dialisis”.

“Memang bersyukur sangat dengan bantuan yang diberikan oleh Kerajaan ni, sedikit sebanyak dapat juga menampung perbelanjaan. Ada lagi satu fasa BPN 2.0 yang kita akan dapat pada awal Januari 2021 ni saya akan gunakan untuk bawa anak saya ke klinik swasta untuk cucuk vaksin pneumococcal. Ni memang sangat penting bagi mereka buat masa sekarang”.

“Risau juga sebab wabak ini tak nampak, jadi tak salah untuk kita ambil perlindungan kepada anak kita yang sentiasa terdedah dengan persekitaran sekarang”, kata Puan Rabiaatul.

Kalau itu pandang orang awam yang berumahtangga, kami juga tak terlepas untuk mendapat pandangan daripada golongan bujang.

Bagi Cik Nuraida yang menetap bersama keluarga, duit BPN 2.0 yang diperolehinya sangat berguna meskipun jika nak dibandingkan tanggungnya kurang sedikit daripada golongan berkahwin.

“Sejujurnya duit yang saya dapat tu memang saya beli sedikit barangan peribadi dan selebihnya saya simpan. Sebab Covid19 ni kita tak tahu akan tamat bila, jadi bila dapat tu memang saya simpan kalau-kalau dugaan lain datang, jadi saya dah ada duit simpanan”.

“Walaupun golongan bujang seperti saya dapat duit BPN 2.0 ni jumlahnya sedikit dari golongan berumahtangga tapi ia tetap dapat membantu saya yang hidup bersama keluarga. Kalau keluarga kurang dari segi kewangan memang duit ini juga yang saya berikan.”

“Apa pun saya berterima kasih kepada Kerajaan kerana tidak terlepas pandang golongan bujang seperti saya dalam bantuan ini”, katanya kepada pihak Rotikaya.

Meskipun berbeza kategori dalam memperolehi bantuan daripada Kerajaan ini, kami yakin bantuan ini sedikit sebanyak membantu anda dalam kehidupan harian anda. Tiada apa yang boleh kita lakukan selain menggunakan duit bantuan ini kejalan yang betul semasa musim Covid19 ini.


Pakai Baju Lokap, Da’i Syed Ceria Hadir Ke Mahkamah

Kontroversi terpalit Da’i Syed Shah Iqmal kembali hangat diperkatakan apabila pendakwah selebriti itu ditahan reman semula oleh polis daerah Petaling Jaya pula bermula hari ini.

Hadir ke Kompleks Mahkamah Petaling Jaya tadi, menerusi video dikongsikan oleh mStar Online, Da’i Syed dilihat memakai pakaian lokap kelihatan tenang dan ceria. Malah, sempat menegur pihak media yang hadir.

BACA: Dua Laporan Kes Seksual, Pendakwah Muda Ditahan Polis PJ Pula

Dalam video tersebut, Syed juga sempat mengucapkan terima kasih kerana sudi datang dan sempat bertanya khabar dengan pihak media. Syed juga meminta agar orang ramai mendoakan agar urusannya di permudahkan.

Terdahulu, polis Petaling Jaya memaklumkan menerima dua laporan erhadap suspek dengan salah satu laporan atas dakwaan merogol dan satu lagi atas dakwaan cabul serta seks luar tabii.

Kes rogol dilaporkan oleh seorang wanita berusia 22 tahun yang juga merupakan seorang guru sebuah sekolah di Lembah Klang. Kes kedua melibatkan cabul dan seks luar tabii (seks oral) dilaporkan oleh seorang penuntut swasta berusia 22 tahun.


Dikatakan Tidak Layak, Pierre Andre Diugut Jangan Mengarah

Hampir empat tahun menyepikan diri daripada industri perfileman tanah air, akhirnya pelakon dan Pierre Andre muncul menerusi saluran YouTube miliknya sendiri, Andre Brothers Pictures.

Menerusi satu video, Pierre mendedahkan dia dan ibunya, Khatijah Tan pernah diugut oleh individu tidak dikenali ketika kali pertama mengarah filem. Ketika itu dia dipertanggungjawab untuk mengarah filem pertamanya, 9 September.

“Mak saya pernah kena ugut. Orang itu menghubungi mak dan beritahu, jangan bagi Pierre mengarah sebab dia tak layak!,” katanya.

Bagaimanapun, Pierre memberitahu ibunya menasihatkannya supaya tidak mempedulikan ugutan itu dan teruskan mengarah. Ujarnya, ada yang rasa takut kerana dia tidak ada latar belakang dalam perfileman.

“Mak saya cakap tak payah pedulikan pasal ugutan itu. Teruskan buat apa yang saya nak buat. Ada juga rasa takut sebab saya bukan ada latar belakang dalam filem tapi cuma pelakon yang ada sedikit ilmu dalam lakonan,” katanya.

Berkongsi pengalamannya sebagai pengarah buat kali pertama, Pierre berkata, banyak ujian dan dugaan antaranya rasa gemuruh pada hari pertama penggambaran serta pemergiaan datuknya.

“Pada hari pertama, dugaan sebagai pengarah adalah rasa menggigil kerana gemuruh. Masuk hari ketiga, datuk saya pula meninggal dunia. Tapi, saya perlu profesional dan selesaikan kerja sebelum uruskan urusan peribadi,” katanya.

Pierre mengarahkan filem 9 September yang ditayangkan pada 2007 dan pada masa sama bertindak sebagai penulis skrip.


Isteri Yakin Aliff Syukri Jadi Mangsa ‘Tikam Belakang’ Kerana Terlalu Baik

Pelbagai isu dan kontroversi terpalit usahawan kosmetik Datuk Seri Aliff Syukri, isterinya Datin Seri Nur Shahida berkata dia mengambil iktibar di atas apa yang berlaku sebelum ini.

Shahida berkata apa yang berlaku berpunca daripada sikap mereka yang terlalu baik dan mudah mempercayai orang luar. Bagaimanapun, Shahidah berkata mereka menerima dugaan itu dengan hati terbuka dan menganggap ujian dari Allah.

BACA: “Kerjalah Wani, Dah Boleh Jalan Carilah Rezeki, Nak Harap Bantuan Sampai Bila?”

“Sebenarnya saya belajar apa yang jadi… bila kita terlalu dekat dan baik dengan orang, itulah modal mereka nak tikam belakang.

“Saya anggap ujian ini adalah Allah nak uji saya untuk dekat dengannya, Allah uji tanda sayang!” katanya membalas komen seorang pengikut di Instagram.

Baru-baru ini, hangat diperkatakan seorang gadis dikenali sebagai Wani Comel menuntut pampasan sebagai ganti rugi kerana mendakwa tidak mendapat sebarang faedah seperti dijanjikan sebagai duta produk pelansingan badan.

Wani mendakwa usahawan berkenaan gagal melaksanakan janji untuk memberikannya rumah, kereta dan belanja harian selepas menandatangi kontrak sebagai duta produk keluaran usahawan itu.


Walaupun Hanya Sesudu, Banyak Rupanya Khasiat Minyak Sawit Merah Ini!

Tak ramai yang tahu khasiat minyak sawit merah atau pun red palm oil ni. Antaranya minyak ini boleh bantu penyakit diabetes dan dijadikan suplemen harian dengan hanya sesudu minum jer!

Minyak sawit merah terhasil daripada pemprosesan minyak secara dari mesokap buah sawit (Elaeis guineensis). Ia mengandungi asid lemak dan mikronutrien penting seperti karotenoid (termasuk pro-vitamin A), vitamin E dan fitosterol. Okay jom kita check out apa lagi khasiat minyak sawit merah ni.

Kalau anda nak tahu, sebarang penyakit penuaan sebenarnya melibatkan keradangan. Minyak sawit merah adalah sumber vitamin E, antioxidant dan tokotrienol. Antioksidan semulajadi inilah yang bertindak sebagai pemasak yang merosakkan radikal bebas oksigen dan dihipotesiskan untuk memainkan peranan perlindungan dalam penuaan selular, aterosklerosis dan kanser.

Ia boleh melambatkan proses penuaan dalam mengurangkan keradangan itu. Beberapa kajian awal jugak menunjukkan potensi minyak sawit merah dalam menghalang sel kanser payudara daripada merebak.

Minyak sawit merah mengandungi asid lemak dan mikronutrien yang larut dalam lemak seperti karotenoid (termasuk pro – vitamin A), vitamin D, E dan K. Asid lemak adalah penting untuk membina membran setiap sel dalam badan anda termasuk tulang, saraf dan otak manakala mikronutrien pula memastikan sel-sel tubuh anda sihat dan berfungsi dengan baik.

Vitamin E tokotrienol yang diperolehi daripada minyak sawit merah mampu melindungi diri daripada serangan strok serta mempercepatkan jangkamasa pemulihan akibat serangan strok.

Vitamin E tokotrienol juga mampu melambatkan keupayaan badan membentuk sel lemak baru serta membunuh sel lemak sedia ada. Ini pastinya satu perkembangan baru yang mampu menyelesaikan masalah kegemukan. Dah tak payah diet teruk-teruk dah lepasni. Minum minyak sawit merah pun dapat elakkan dari kegemukan.

Dari research yang dijalankan Dr. Khalid Abdul Kadir dari Monash University, Vitamin E dari minyak sawit merah dapat mengurangkan kerosakan pada saraf, mata dan ginjal pada orang yang menghidap diabetes.

Dia mendapati bahawa kerosakan saraf dikurangkan pada pesakit diabetes yang diberi 400 mg sehari Vitamin E tocotrienols yang berasal dari minyak sawit. Kerosakan pada mata dan ginjal menjadi perlahan atau dapat dicegah.

Bagus kalau dapat berikan pada mak ayah yang ada penyakit diabetes ni. Sekurang-kurangnya diet yang dilengkapi dengan minyak sawit merah ini dapat membantu memperlambatkan penyakit diabetes dan mencegah kerosakan mata, saraf dan ginjal pada mereka yang ada penyakit ini.

Memang terbaik dan banyak khasiat rupanya minyak sawit merah ni. Antara produk yang selalu kami tengok adalah dari Harvist. Banyak produk yang dikeluarkan dari Harvist tentang minyak sawit merah ni. Dan jangan tak tahu, Harvist Red Palm Oil (Premium) boleh dijadikan suplemen dengan anda mengambil 2 sudu setiap hari. Produk dari Malaysia tau Harvist ni.

Untuk info anda, minyak sawit merah ni ini bukan semata-mata untuk orang yang ada penyakit diabetes saja tau. Kita yang normal pun memerlukan antara 60mg dan 100mg Vitamin E setiap hari. Sebab tu sangat bagus kalau anda jadikan suplemen harian.

Bukan itu jer, buah sawit merah unik kerana kandungan tokotrienolnya antara 70% dan 80%. Minyak dari buahnya juga kaya akan karotenoid dan Vitamin A, yang membantu mencegah kerosakan mata dan jugak untuk perkembangan anak-anak.

Haa..bagi anda yang suka memasak tu, Red Palm Oil ini boleh diletakkan dalam masakan anda. Banyak lagi produk dari Harvist ni yang anda boleh ‘kreatif’kan diri anda untuk memasak. Anda boleh masukkan Natural Red Palm Cooking Oil, Premium Extra Red Palm Fruit Oil, Chili Infused Extra Red Palm Oil dan jugak Garlic Infused Extra Red Palm Oil dalam masakan anda. Confirm sedap!

Meh kami kongsikan resepi yang anda boleh buat. Cepat get ready pen dan kertas!

Betul mengiurkan nasi goreng nenas ni. Ada lagi gais kat bawah ni, tonton satu-satu okay!

Kami tak tahu pulak boleh buat roti jala macam ni. Boleh cuba nanti! Menarik betul.

Argh! Sedapnya kek dia..Dahla lembut, senang pulak tu nak buat. Ada lagi gais resepi lain. Check out bawah ni.

Seksi betul ayam bakar dia. Tap tap telan air liur bila tengok resepi ni. Macam nak pergi beli sekarang ayam untuk masak!

Perghhhh…cheese bila ditarik tu, mak ai. Sedapnya! Eh kau tunggu jap! Geram jer kami. Betul menarik kan resepi yang kami kongsikan ni? Sedap-sedap nengoknya. Nak nak pulak bila masukkan Harvist Red Palm Oil ni, lagilah menarik. Sambil-sambil makan sedap, dapat jugak jaga kesihatan anda bila guna produk Harvist ni kan?

Harvist Red Palm Oil sangat bagus untuk kesihatan dan sesuai untuk dijadikan suplemen. Anda boleh dapatkan produk ini di Jaya Grocer, KK Mart dan 7 Eleven. Boleh dijadikan best partner anda okay! Info lanjut boleh klik di list berikut:

Online: Harvist_official shopee
Website: www.harvist.com.my
Shopee: https://shopee.com.my/harvist_official
Instagram: https://www.instagram.com/harvist_official/
Facebook: https://www.facebook.com/harvistredpalmoil


Betulkan Tudung Mira Filzah, Wan Emir Dipuji Jaga Aurat Isteri

Meskipun sudah lebih tiga bulan melayari bahtera alam rumah tangga, namun kisah rumah tangga pelakon dan pengacara terkenal Mira Filzah serta suaminya Wan Emir Astar masih lagi menjadi bualan ramai.

Malah, apa sahaja video perkongsian pasangan itu di laman YouTube mereka pasti akan menjadi perhatian netizen. Rata-rata netizen suka melihat pasangan itu yang disifatkan sangat romantis dan penuh kasih sayang.

Baru-baru ini, pasangan itu ada memuat naik video melakukan wardrobe challenge. Namun apa yang menjadi perhatian ramai apabila disaat Wan Emir membetulkan tudung isterinya supaya tidak menampakkan aurat.

Melihatkan tindakan Emir itu, rata-rata netizen memuji Wan Emir seorang suami yang bertanggungjawab dan menyifatkan Mira seorang wanita yang bertuah kerana memiliki lelaki yang tahu menjaga isterinya.

Dalam pada itu, rata-rata peminat suka dengan telatah mereka berdua yang tampak romantis dan serasi bersama serta tidak sabar untuk melihat video mereka seterusnya.


Dua Laporan Kes Seksual, Pendakwah Muda Ditahan Polis PJ Pula

Nampaknya tahanan reman membabitkan pendakwah muda berhubung dakwaan kes salah laku seksual belum berakhir apabila polis daerah Petaling Jaya pula menahan selebriti itu hari ini.

Difahamkan ia susulan dua laporan diterima polis daripada mangsa di daerah berkenaan. Penahanan dilakukan oleh polis dari Ibu Pejabat Polis Daerah (IPD) Petaling Jaya petang tadi.

BACA: Polis Terima Lima Lagi Laporan, Ayat Manis Jadi Umpan Pendakwah Muda

Ketua Polis Petaling Jaya, Asisten Komisioner Nik Ezanee Mohd Faisal, berkata, pihaknya akan menahan suspek dan akan memohon perintah reman bagi menjalankan siasatan.

“Suspek akan berada dalam tahanan kita sebaik tempoh tahanan reman ke atas suspek oleh polis Shah Alam tamat hari ini dan permohonan reman baharu terhadapnya akan dibuat esok (Isnin).

Sebelum ini, Polis Petaling Jaya menerima dua laporan polis terharap suspek dimana salah satu laporan atas dakwaan merogol dan satu lagi atas dakwaan cabul dan seks luar tabii.

Kes rogol dilaporkan oleh seorang wanita berusia 22 tahun yang juga merupakan seorang guru sebuah sekolah di Lembah Klang.

Berdasarkan laporan, mangsa dipelawa suspek untuk menyambut hari lahirnya, kira-kira jam 9 malam sebelum diajak ke sebuah rumah di Damansara Perdana dan dirogol.

Kes kedua melibatkan cabul dan seks luar tabii (seks oral) dilaporkan oleh seorang penuntut swasta berusia 22 tahun.


Jaga Risteena Dengan Baik, Isa Khan Dapat Hadiah iPhone 12

Romantis betul pasangan pelakon Nur Risteena dan Isa Khan, ada sahaja kejutan yang dilakukan antara satu sama lain. Baru-baru ini, Risteena ada membuat kejutan menghadiahkan iPhone 12 buat tunangnya itu.

Menerusi perkongsan video di Instagram, Risteena membuat kejutan tersebut dalam majlis hari jadi salah seorang ahli keluarganya. Risteena berkata hadiah iPhone 12 itu sebagai ganti telefon lamanya yang hilang.

BACA: Terpaksa Tunda Majlis Nikah, Isa Khan Menangis Depan Ibu Risteena

Dalam video tersebut, Isa dilihat terkejut dengan kejutan yang dibuat oleh tunangnya. Risteena sempat menitipkan ucapan buat Isa yang selama ini menjaganya dengan baik serta sentiasa bersabar dengan perangainya.

“Saya nak bagi kek ini sebab awak jaga saya dengan baik, sentiasa sabar dengan perangai saya yang gila ni kan. Terima kasih banyak-banyak,” katanya.

Terdahulu, pasangan tersebut sepatutnya mendirikan rumah tangga pada 20 November lalu selepas setahun mengikat tali pertunangan namun terpaksa menunda ke perkahwinan berikutan pandemik COVID-19 melanda.


Doktor Nasihat Nabila Razali Rehat Seberapa Lama Boleh

Meskipun terkilan apabila terpaksa menarik diri daripada membuat persembahan di Separuh Akhir Muzik Muzik (SFMM) Ke-35, Nabila Razali akui banyak faktor menyebabkan dia mengalami masalah kotak suara.

Menurut Nabila disebabkan itu juga dia mula sedar pentingnya menggunakan teknik nyanyian betul ketika membuat persembahan. Ujarnya lagi, masalah dihadapinya mungkin kerana dia sibuk bekerja tanpa henti.

“Kalau nak kata punca, sebenarnya ada banyak faktor. Tanya doktor, dia pun tidak tahu punca sebab saya saja tahu kenapa boleh terjadi. Bagi saya dulu kerja tanpa henti, mungkin kesan cara nyanyian yang tidak ada teknik.

“Jadi selepas itu baru tahu betapa penting teknik nyanyian untuk buat persembahan. Faktor lain pula mungkin juga pemakanan tak jaga. Apabila masalah ini terjadi, tidaklah sampai tak boleh bangun. Saya masih boleh kerja tapi kena had,” katanya.

Mengulas mengenai berapa lama dia perlu berehat menyanyi, Nabila berkata dia dinasihatkan oleh doktor untuk berehat seberapa lama yang boleh. Katanya lagi, mungkin ada hikmah disebalik Covid-19 seolah memberinya ruang untuk berehat.

“Soal berapa lama, doktor nasihat seberapa lama boleh, tapi memandangkan kerjaya saya ini memerlukan fizikal dan suara, dia faham. Tapi dia cakap kalau boleh berhenti sekejap untuk dia lihat perkembangan,” katanya.

Dalam pada itu, Nabila akui ada membuat research endiri mengenai masalah dihadapinya dan ada antara penyanyi yang perlu berehat lama hingga memakan masa setahun.

“Macam saya ada cari info mengenai masalah ini, apa yang mereka buat adalah betul-betul setahun tak menyanyi. Tapi bagi saya takkanlah setahun tak cari duit. Masalah ini membabitkan suara dan aktiviti lain boleh lagi,” katanya.


Dini Schatzmann Nafi Putus Cinta Dengan Janna Nick

Timbul spekulasi mengatakan hubungan cinta Janna Nick dan kekasihnya, Dini Azan Schatzmann telah pun berakhir, bagaimanapun pelakon kacukan Melayu-Switzerland menafikan perkara tersebut.

Menurut Dini hubungan mereka masih bahagia dan kini sibuk menjalani penggambaran bersama dalam drama arahan Micheal Ang. Dini berkata dia akui kurang berkongsikan foto bersama Janna kerana bimbang ramai pengikut muak.

“Kami masih bersama dan bahagia. Kami sedang menjalani penggambaran drama adaptasi novel, Marry Me Senorita nukilan Suri Ryana.

“Kami tidak mahu terlalu berkongsi foto kerana bimbang ramai pengikut jelak. Lagipun, drama lakonan kami akan disiarkan di televisyen (TV) kelak.

“Sebelum ini, kami sering berkongsi foto dan ada yang suka melayangkan kecaman. Apabila jarang muat naik foto pula dikatakan sudah putus… Serba tidak kena jadinya,” katanya.

Pertama kali bergandingan dengan Janna sebagai teraju utama, Dini akui teruja namun tetap profesional ketika berada di set penggambaran. Kata Dini lagi, Janna seorang pelakon yang bagus dan tidak lokek berkongsi ilmu.

Ditanya mengenai perancangan untuk mendirikan rumah tangga, Dini berkata fokusnya kini lebih kepada mencari rezeki dan mengukuhkan nama sebagai pelakon terlebih dahulu.


Untungnya! Lebih 160,000 Ibu Tunggal Layak Terima Bantuan One-off RM300

Wah! Untung betul ibu-ibu tunggal kita ni bila layak dapat bantuan one-off RM300, bantuan yang boleh membantu mereka!

Kementerian Pembangunan Wanita, Keluarga dan Masyarakat (KPWKM) telah menerima hampir 200,000 permohonan untuk Bantuan Khas Ibu Tunggal. Menterinya, Datuk Seri Rina Mohd Harun berkata daripada jumlah itu seramai 161,909 permohonan layak untuk menerima bantuan tersebut.

Beliau berkata di bawah Pelan Jana Semula Ekonomi (PENJANA), KPWKM menerima peruntukan sebanyak RM45 juta untuk membantu 150,000 ibu tunggal yang layak dengan bantuan one-off RM300. Dan pihaknya mengambil keputusan untuk membantu kesemua 161,909 ibu tunggal yang layak. Alhamdulilah!

“Kementerian mengambil keputusan untuk memberi kepada semua yang layak walaupun peruntukan hanya untuk 150,000 orang, tetapi kami gunakan peruntukan dalaman untuk diberikan kepada tambahan 11,909 ibu tunggal kerana kami nak membantu seramai mungkin mereka yang layak dan terjejas.

“Proses pembayaran sedang dibuat sekarang dan semua penerima bantuan akan terima selewat-lewatnya pada 31 Dis ini,”

Ini yang beliau katakan selepas menghadiri Program Kembara Prihatin Negara – Bantuan Khas Ibu Tunggal, hari ini.

Rina berkata setakat Khamis lepas, seramai 60,000 pemohon telah menerima Bantuan Khas Ibu Tunggal. Sementara itu, dalam program hari ini, seramai 45 ibu tunggal dari kawasan Dewan Undangan Negeri Tanjung Sepat, Dengkil dan Sungai Pelek menerima Bantuan Khas Ibu Tunggal dan bakul makanan daripada Jabatan Kebajikan Masyarakat.

Untuk info tambahan anda, KPWKM juga mendapat peruntukan RM21 juta di bawah Belanjawan 2021 untuk membina Pusat Sokongan Sosial Setempat yang akan berfungsi sebagai pusat sehenti kepada golongan wanita.

Di bawah Pusat Sokongan Sosial Setempat ini, ia akan dilengkapi dengan pelbagai agensi dan juga akan menjadi tempat perlindungan untuk wanita yang terjejas. Beliau juga ada berkata yang pusat itu akan ditambah dan akan mula dibina di Selangor dan Johor.


Nia Ramadhani Tak Reti Potong Buah, Hanya Temankan Saja Di Dapur

Sejak kebelakangan ini ada sahaja kisah kelakar dan fakta menghiburkan mengenai pelakon terkenal Indonesia, yang juga popular menerusi drama Bawang Putih Bawang Merah iaitu Nia Ramadhani  menjadi bualan hangat netizen.

Sebelum ini perkongsian pelakon itu menjadi perhatian apabila menceritakan kisah kehidupan sewaktu kecil dimana dia pernah hidup susah sehingga perlu ke sekolah dengan menaiki van tambang.

Terkenal dengan sikap jujurnya yang tidak tahu melakukan kerja rumah, baru-baru ini Nia sekali kali membuat pendedahan dia tidak tahu berapa sukatan gula untuk diletakkan pada secara kopi.

Bawang Merah buka cerita takut bancuh kopi dekat mertua sebab tak tau berapa jumlah sukatan gula nak letak ? pic.twitter.com/4n5YTQkT9O

Menerusi satu temu bual bersama YouTuber Ayu Dewi, pelakon itu mengakui agak takut ketika kali pertama diminta untuk menyediakan air kopi buat mentuanya.

Bukan itu sahaja, Nia juga akui tidak tahu sebarang asas memotong buah mahupun memasak. Ujarnya, setiap kali ahli keluarga memasak di dapur, dia hanya mampu menimani sahaja.

Katanya, meskipun dia tidak tahu masak ataupun melakukan kerja-kerja rumah namun ia tidak menjadi masalah buat ibu bapa mentuanya yang menerima dirinya seadanya.


“Pernah Kena Ugut Bunuh, Suami Tak Ada Duit”

Sudah hampir 19 tahun menceburkan diri dalam industri hiburan tanah air, pastinya banyak mengajar Siti Sarah Raisuddin tentang asam garam sepanjang bergelar anak seni.

Menerusi program Naura Shares baru-baru ini, Sarah berkongsi pelbagai cerita berkaitan pengalamannya dalam industri seni dan kehidupan peribadi dari usia remaja sehinggalah melalui alam perkahwinan, kini bergelar ibu dan usahawan.

Mengimbas kembali zaman ketika tiada media sosial, Sarah berkata dia hanya menerima surat dari para peminat dan surat-surat itu akan ditapis dahulu oleh bapanya, penyanyi Raisuddin Hamzah sebelum diberikan kepadanya.

Malah, Sarah pernah menerima ugutan bunuh yang dihantar melalui surat sehingga bapanya menggunakan perkhidmatan body guard untuk menjaga dan mengawasi keselamatannya.

Tidak hanya setakat itu, Sarah turut berkongsi detik sukar ketika suaminya, Shuib berhadapan masalah kewangan pada fasa awal perkahwinan mereka.

Sarah juga turut akan berkongsikan tips kepada mereka yang mengalami detik sukar seperi yang pernah dialaminya bersama Shuib dahulu.


Harris Alif Melamar Intan Ladyana?

Sebelum ini hangat diperkatakan mengenai kisah percintaan mereka yang berbeza usia 17 tahun, bagaimanapun ia tidak menghalang pelakon muda Harris Alif dan Intan Ladyana untuk terus menjalin hubungan cinta.

Terbaru, pelakon berusia 21 tahun itu dilihat ada memuat naik sekeping gambar di Instagram memegang kotak bersama cincin, seolah sedang melamar seorang wanita, namun tidak ditunjukkan wajahnya.

Menerusi perkongsian itu, Harris turut menyertakan kapsyen mengharapkan semoga cinta mereka mekar untuk selamanya.

Susulan perkongsian itu, timbul spekulasi pelakon itu mengambil keputusan untuk melamar kekasihnya. Meskipun tidak dapat dipastikan kesahihan mengenai perkara itu, rata-rata rakan selebriti netizen mengucapkan tahniah.

Hasil tinjauan di Instagram Intan, pelakon itu dilihat ada memuat naik gambar memakai baju berwarna merah jambu yang sama seperti Haris menerusi foto yang dikongsikan.

Setakat ini tiada sebarang kenyataan rasmi oleh pasangan itu. Apa pun sama-sama kita nantikan dan doakan yang baik-baik sahaja untuk mereka.


Usia 26 Tahun, Daiyan Trisha Gembira Masih Dapat Watak Budak Sekolah

Meskipun sudah mencecah usia 26 tahun, penyanyi dan pelakon dan penyanyi Daiyan Trisha akui gembira dan tidak janggal membawakan untuk watak pelajar sekolah dalam satu drama siri terbaru.

Daiyan berkata mungkin kerana bentuk badan dan personalitinya menjadi faktor dia dipilih untuk membawakan watak remaja sekolah. Tidak kisah dengan watak tersebut, Daiyan berkata dia mahu menjadi pelakon serba boleh.

“Sebelum ini, saya dapat watak seorang pelajar sekolah dan untuk watak sebagai murid sekolah pula ini merupakan kali kedua.

“Saya gembira masih diberi peluang untuk pegang watak budak sekolah, mungkin mereka nampak fizikal dan personaliti saya sesuai dengan watak seperti itu. Ia bagus untuk kerjaya lakonan saya dan saya mahu dilihat sebagai pelakon serba boleh,” katanya.

Bakal muncul dalam drama siri Project Anchor SPM, selain Daiyan drama itu turut menampilkan pelakon Aedy Ashraf dan Shasha Abedul. Drama tersebut memaparkan kisah pelajar mengambil peperiksaan SPM pada sekitar tahun 2000.


Ustaz Abu Syafiq Tak Hina Ustaz Ebit Lew

Pendakwah sensasi, Ustaz Abu Syafiq menafikan dakwaan pihak tidak bertanggungjawab mengaitkan dirinya dengan pendakwah bebas terkenal Ustaz Ebit Lew dan Menteri Hal Ehwal Agama Datuk Dr Zulkifli Mohamad Al-Bakri.

Menerusi Instagram, Abu Syafiq memuat naik sekeping surat akaun berkanun menyatakan dia tidak pernah menghukum sesat atau menghukum kafir ke atas Zulkifli serta dia tidak menghina kerja amal baik dilakukan oleh Ebit.

“Saya lakukan Akuan Bersumpah ini kerana terdapat beberapa pihak yang menggunakan akaun palsu serta pihak yang tidak bertanggung jawab terus memfitnah saya.

“Pemfitnah telah memfitnah saya kononnya saya menghina kerja amal Ustaz Ebit Lew dan kafirkan beliau serta Menteri Agama. Wallahi demi Allah itu adalah fitnah yang berat.

“Saya tidak pernah hina kerja amal Ustaz Ebit Lew dan tidak pernah kafirkan beliau dan Menteri Agama. Itu fitnah jahat ke atas saya,” dedahnya.

Kata pendakwah itu lagi, dia sudah pun membuat laporan polis serta aduan kepada Suruhanjaya Komunikasi dan Multimedia Malaysia (SKMM) ke atas individu yang cuba menjatuhkan reputasi dirinya.

“Saya sudah buat laporan polis, aduan ke SKMM, tindakan saman mahkamah ke atas beberapa pihak yang saya kenali namun akaun yang palsu serta laman yang tidak dikenali saya belum dapat membuat tindakan dalam kadar segera sedangkan fitnah ini berluas-luasan.

“Semoga Allah membalas para penfitnah dengan balasan segera dan setimpal,” tulisnya lagi.


Pandemik Menjauhkan, Yakult Mengeratkan!

Bila datangnya wabak pandemik di negara kita ni, semua aktiviti kita jadi terhad. Mana taknya, nak balik kampung pun tak boleh disebabkan beberapa daerah dikenakan Perintah Kawalan Pergerakan Bersyarat (PKPB).

Yang di perantauan tu lagilah terasa sebab tak boleh nak balik jenguk mak ayah di kampung, ada juga suami isteri yang terpaksa berjauhan disebabkan terbantut tak boleh nak balik. Nak peluk pun tak boleh kan. Hanya boleh hantar virtual hug jer. Tak pun contact melalui panggilan telefon jer mampu. Hurm. Sedih kan?

Sebuah keluarga berbangsa Jepun menyumbangkan Yakult kepada golongan yang memerlukan di Kota Kinabalu, Sabah.

Walaupun keadaan ini berlaku, ianya tak membataskan anda untuk ‘menjaga’ dan menyayangi orang tersayang anda tu. Ada banyak benda yang anda boleh lakukan untuk mengembalikan senyuman mereka selain ber’vc’ dan bercakap telefon.

Nak tahu apa? Hah! Kalau anda betul sayang mereka, jom sampaikan salam cinta anda melalui #YakultKirimSalamKu!

Setiap botol Yakult mengandungi 30 bilion bakteria hidup yang boleh memperkasakan usus dan menyumbangkan kepada sistem pertahanan badan.

Kalau anda nak tahu Yakult ini minuman probiotik yang terkenal dengan manfaatnya kepada tubuh badan kita. Bukan setakat kanak-kanak jer suka, kadang kami pun nyempat juga ambil 2,3 botol. Memang tak berasa kalau minum Yakult ni. Kejap jer habis!

Minuman Yakult ni baik untuk menguatkan usus anda dengan bakteria baik yang dikenali sebagai Shirota strain. Untuk info anda dalam satu botol Yakult, ada 30 bilion bakteria hidup!

Selain itu, imuniti badan kita ni berpusat pada usus kita tau, jadi anda perlu lah menguatkan usus anda untuk menguatkan imuniti badan anda tu. Minum Yakult jer…Macam yang anda tahu lah, Yakult ni bukan jer rasanya sedap tapi bila minum Yakult mesti rasa ceria macam kanak-kanak riang kan?

Bila kita berkongsi sebotol Yakult, ia bagaikan kita mendoakan si penerima sentiasa sihat dan bahagia! Walaupun jauh, dengan hadiah Yakult ni mampu menambahkan lagi senyuman mereka! Inilah pentingnya #YakultKirimSalamKu!

Okay, kami tahu sekarang ni disebabkan pandemik, anda susah nak berjumpa dengan orang tersayang kan? Takpe, kami ada cara yang paling mudah untuk anda sampaikan salam cinta tu.

Melalui #YakultKirimSalamKu ada follow jer step di bawah ni. Semudah ABC jer. Hanya create IG story!

Filter muka istimewa ada disediakan untuk menceriakan Insta story post anda. Tengok di bawah untuk lebih faham:

1. Rakam video anda menerima sebotol Yakult, selfie, dan berikan Yakult itu kepada rakan seterusnya.

Bagi 10 pemenang terpilih nanti, hadiah berupa 1 karton (50 botol) Yakult beserta jambangan bunga dan kad ucapan akan dihantarkan khas oleh pihak Yakult kepada orang tersayang. Apa yang paling penting, penerima kiriman hadiah haruslah menetap di Malaysia.

Peraduan ini bermula dari 5 Disember (Sabtu) sehingga 31 Disember (Khamis) sahaja. Jadi jangan lepaskan peluang keemasan ini yer. Mudah sangat untuk anda join peraduan ni! Hebahkan jugak dengan rakan-rakan anda tu. Kata instafamous, takkan tak ada rakan pula kan. Oops!

Ingat, anda boleh sertai dengan memuat naik story di Instagram, tambah ke highlights, dan daftar di laman sesawang Yakult.


“Kerjalah Wani, Dah Boleh Jalan Carilah Rezeki, Nak Harap Bantuan Sampai Bila?”

Sejak semalam hangat diperkatakan mengenai Wani Comel yang telah membuat pendedahan yang mendakwa diperdaya dengan janji manis usahawan kosmetik berhubung pelantikannya sebagai duta produk pelangsingan.

Tampil memuat naik kenyataan balas mengenai tuduhan Wani atau nama sebenarnya Nurul Airawani Nazira Ibrahim itu, Datuk Seri Aliff Syukri berkata tuduhan gadis itu mencemarkan nama baiknya.

Aliff turut mempersoalkan tindakan gadis itu mengungkti isu yang sudah lama berlalu dan tidak sepatutnya dibangkitkan semula. Aliff berkata dia akan mengadakan sidang media pada Isnin depan untuk penjelasan lebih lanjut.

“Saya dah lama beritahu yang saya buat bariatik pada Wani atas nasihat doktor dan saya post di Facebook pada tarik 19 Ogos 2019.

“Benda dah lama kenapa baru nak cerita, ketinggalan ke awak? Lain kali nak kenakan orang research habis-habisan dahulu.

“Nak tahu detail tunggu Isnin ini dan apa tindakan yang bakal saya ambil kepada mereka yang tak habis-habis ambil kesempatan untuk menjatuhkan saya,” tulisnya di Instagram.

Aliff turut meminta Wani untuk bekerja berikutan keadaan gadis itu sudah semakin pulih dan boleh berjalan. Katanya, dia sudah menanggung segala kos termasuk kos terapi, makan dan tempat tinggal sepanjang melakukan pembedahan bariatrik.

“Kepada Wani terima kasih banyak-banyak. Awak nak saman saya? Kerjalah adik Wani sayang oii.. dah boleh jalan carilah rezeki..

“Orang lain kerja siang malam pagi petang dik cari rezeki untuk keluarga, awak nak harap duit bantuan sampai bila. Sepanjang rawatan kos semua saya tanggung, satu sen tak minta duit awak, jadi jangan menagguk di air yang keruh,” tulisnya.


“Kalau Pukul 1 Pagi Lelaki Ajak Balik Rumah, Janganlah Percaya”

Perkongsian terbaru pelakon Zarina Anjoulie Lavocah menjadi perhatian netizen apabila menempelak sikap sesetengah wanita yang terlalu mengharapkan kekayaan seorang lelaki hingga sanggup menggadai maruah.

Memahami ada sesetengah wanita impikan lelaki kaya, namun Zarina mengingatkan ada sesetengah mereka hanya mahu mengambil kesempatan semata-mata. Kata Zarina lagi, janganlah mudah percaya kerana akhirnya mungkin akan ditinggalkan.

BACA: Zarina Anjoulie Keguguran, Mahu Hamil Lagi Lepas Buang ‘Filler’ Di Payudara

“Ramai wanita anggap bila dah suka seorang lelaki kaya tu terus nak ‘lock’ lepas tu hilang lah maruah. Banyak perempuan buat kesilapan tu.

“Tapi hakikatnya tak, lelaki tu ‘lock’ kau satu malam je, esok dia cari perempuan lain. Kalau dia betul-betul sayang kau, dia akan kahwin dengan kau dulu,” katanya.

Menurut Zarina lagi, ada sesetengah lelaki ‘menjerat’ wanita dengan menggunakan kereta mewah. Jelasnya lagi, kebanyakan wanita mengikut lelaki balik ke rumah hanya kerana memiliki kereta mewah.

“Mereka tahu, kalau guna kereta mewah macam BMW, Mercedes, semua wanita akan terpikat. Jadi jangan terpedaya, jangan tertipu. Sentiasalah ingat jika mereka benar-benar sayang kamu, dia takkan sentuh kamu sebelum kahwin.

“Ni kalau pukul 1 pagi nak bawa balik rumah, semua tu merapu. Sebab apa korang ikut sebab lelaki tu kereta mewah?

“Saya faham semua kalau boleh nak lelaki kaya dan saya tak judge yang itu. Cuma janganlah terlalu percaya. Tapi tak semua lelaki macam tu, ada segelintir., jadi buat la homework,” katanya.

Dalam pada itu, Zarina percaya bahawa tidak semua perkara dapat dicapai dengan duit. Ujarnya, jika pasangan atau suami dikalangan orang biasa, boleh sahaja bina kekayaan bersama-sama daripada sibuk mencari lelaki kaya.

“Kalau lelaki korang biasa-biasa tak apa. Sama-sama bina kekayaan itu, kaya bersama. Lagi satu buat apa sibuk cari lelaki kaya, kau sendiri boleh jadi kaya. Ramai muda-muda dah kaya, berniaga, kerja keras. Jadi percaya dengan diri sendiri dan jangan harap sangat lelaki kaya,”katanya.


Aliff Syukri Hadiahkan Rumah Mewah Dua Tingkat Untuk Isteri

Meskipun ada yang kurang gemar dengan sikapnya yang didakwa suka menunjuk, namun ramai yang menjadikan usahawan kosmetik Datuk Seri Aliff Syukri sebagai contoh seorang yang mementingkan keluarga.

Baru-baru ini, Aliff menghadiahkan Datin Nur Shahida sebuah rumah baru terletak di Bandar Puncak Alam, Selangor sebagai tanda pengharga buat isterinya yang sudah bersusah payah memajukan perniagaan mereka.

Menerusi video dikongsikan, Aliff berkata dia sepatutnya membuat kejutan tetapi isterinya perlu menjalani kuarantin di rumah susulan adiknya disahkan positif Covid-19.

Kata Aliff lagi, dia memilih untuk menghadiahkan rumah kerana ia merupakan aset yang tidak akan menurun harganya serta mahu gembirakan isterinya yang sentiasa disisinya ketika susah mahupun senang.

Perkongsian Aliff itu mendapat pelbagai reaksi daripada netizen yang mengagumi sikap usahawan itu yang sentiasa menghargai isteri serta mendoakan rumah tangga mereka kekal hingga ke syurga.


Peminat Gelar Da’i Syed Sebagai Zayn Malik Malaysia

Sejak minggu lalu hangat diperkatakan mengenai Da’i Syed. Malah, di Twitter trending tanda pagar #StandWithDaiSyed sebagai tanda sokongan daripada peminat yang bersimpati dengan nasib pendakwah itu.

Tanda pagar sama digunakan oleh peminat tegar K-Pop untuk mempromosikan selebriti kesayangan mereka di Twitter. Namun, hari ini nama Da’i Syed sekali lagi trending apabila peminat menggelar pendakwah itu sebagai Zayn Malik Malaysia.

Rata-rata peminat berpendapat Da’i Syed memiliki wajah seiras bintang antarabangsa itu. Bagaimanapun, ada yang tidak bersetuju dengan kenyataan tersebut serta mengatakan kedua mereka tidak mempunyai sebarang persamaan.

“Panasnya bila ada orang samakan Da’i Syed dengan Zayn Malik,” tulis salah seorang pengguna.

“Siapa yang samakan muka Da’i Syed dengan Zayn Malik patut periksa mata,” tambah pengguna lain pula.

“Aku perhati je peminat Da’i Syed tu, ada yang compare dengan Nabi Yusuf, ada yang kata macam Zayn Malik, ada yang salahkan mangsa, ada yang kata fitnah, apa yang Da’i tu dah buat sampai macam tu sekali orang sokong dia sampai kadang aku rasa kesian dengan pentaksub ni,” komen pengguna lain.

Terdahulu, Da’i Syed ditahan reman sekali lagi bagi membantu siasatan membabitkan dakwaan salah laku seksual.

Kontroversi membabitkan Da’i Syed tular selepas seorang pengguna Twitter memuat naik kisah rakannya yang didakwa dirogol oleh seorang lelaki bergelar pendakwah.


Selesai Kuarantin, Zulin Aziz Raikan Dengan Masak Kari Kepala Ikan

Hari demi hari ramai selebriti disahkan bebas daripada virus COVID-19 selepas 14 hari menjalani kuarantin kendiri di rumah masing-masing. Termasuklah, pelakon Zulin Aziz yang sudah bebas daripada memakai gelang pink.

Meluahkan rasa syukur sudah pun selesai menjalani kuarantin dan disahkan keadannya baik-baik sahaja, Zulin meraikan dengan menyediakan juadah kari kepala ikan.

BACA: Muat Naik Foto Romantik, Zulin Aziz Trauma Kongsi Kisah Cinta

“Alhamdulillah, saya dibebaskan dari quarantine. Tiada lagi gelang pink di tanganku. Maka dengan itu, di hari Jumaat yang mulia ini saya masak kari kepala ikan untuk anda tatap…”

Menerusi perkongsian itu, Zulin turut mengucapkan terima kasih kepada peminat dan orang ramai yang mendoakan kesihatan dan kesejahteraannya.

Terdahulu, Zulin dan sahabat baiknya, Emelie Hanif menjalani kuarantin bersama-sama di rumah selepas dipercayai mempunyai kontak rapat dengan pelakon Alif Satar yang hari ini disahkan bebas daripada virus tersebut.


“Memang Saya Sengaja Menunjuk-Nunjuk, Tapi Ada Sebab”

Sejak penularan COVID-19 di Malaysia sejak awal tahun, pendakwah bebas terkenal Ustaz Ebit Lew tidak berhenti-henti menghulurkan bantuan kepada petugas barisan hadapan dan mereka yang memerlukan.

Sering berkongsi kisah disebalik tabir kerja kebajikan kepada umum, Ustaz Ebit akui tindakan yang dilakukannya itu mahu mengajak lebih ramai orang berbuat kebaikan. Katanya, rogram realiti, Jejak Ebit Lew diterbitkan bagi menarik lebih banyak pihak membantu golongan memerlukan

BACA: “Saya Tak Pandai Politik, Lebih Minat Kerja Dakwah & Kebajikan”

“Selama ini, saya kongsi di Facebook (FB) dan Instagram (IG) sahaja. Tapi kali ini, saya mahu lebih meluas kerana di luar sana, ramai yang perlu dibantu. Saya paparkan nombor untuk dihubungi, telefon saya ‘stuck’ (tersangkut) sebab penuh dengan mesej.

“Malah, bayangkan, setiap tiga hari, pasukan saya menghantar 1,000 set makanan dan keperluan bernilai antara RM60,000 sehingga RM70,000… Itu pun tidak menyeluruh,” katanya.

Melihatkan keadaan apabila hampir setiap negeri mempunyai penduduk susah, Ustaz Ebit berkata selepas beliau berkongsikan kerja kebajikannya ramai sahabatnya turut turun padang menghulurkan bantuan.

“Jadi, apabila diuar-uarkan dalam program ini, kita dapat menarik pihak yang berminat membantu. Saya tahu orang di Malaysia berlumba-lumba mahu membuat kebaikan.

“Apabila kita tunjuk contoh baik begini, mudah-mudahan lebih ramai yang dibantu. Sebelum ini, ramai sahabat saya tidak pernah terlintas untuk membuat kerja khidmat masyarakat.

“Namun, selepas saya berkongsi, mereka turun padang. Mana tahu, selepas saya sudah tiada, ada orang akan meneruskan usaha kebajikan apabila melihat program disiarkan Astro Prima ini,” katanya.

Sudah mula melakukan kerja amal sejak usia 12 tahun, Ustaz Ebit tidak menyalahkan mereka yang menuduh dirinya menunjuk-nunjuk kerana niatnya adalah untuk menarik ramai orang untuk melakukan kebajikan.

“Orang kata saya menunjuk? Memang saya sengaja hendak tunjuk. Saya mahu wujudkan perasaan kekeluargaan antara kita. Saya hendak beritahu kita semua keluarga besar.

“Usaha ini membuatkan kita bersatu hati. Apabila kita bersatu hati, rahmat Allah akan turun. Rezeki dan rahmat kita ditarik apabila kita bergaduh antara satu sama lain.

“Perpecahan boleh membuatkan masyarakat rosak. Jadi, hendak tarik rahmat bagaimana? Kita kena bantu semua orang tanpa mengira bangsa dan agama,” katanya.


Tak Cukup Tiga, Wawa Zainal Mahu Tambah Anak Lagi

Sebut sahaja nama pasangan selebriti, Wawa Zainal dan Aeril Zafril pasti ramai yang kagum melihat keharmonian rumah tangga pasangan ini dan sentiasa berkongsikan momen romantis mereka di media sosial.

Baru-baru ini, Wawa ada memuat naik foto menyambut ulang tahun kelahiran suaminya yang ke-32 di sebuah lokasi mewah berlatar belakangkan bangunan KLCC.

BACA: Wawa Zainal, Aeril Zafrel Serbu Premis Jual Produk Kosmetik Tiruan

Menerusi perkongsian itu, Wawa berkata ini merupakan kejutan pertama dilakukan buat suaminya sepanjang mereka mendirikan rumah tangga. Kata Wawa lagi, dia merasakan seakan-akan baru bercinta.

Wawa juga sempat bertanya kepada peminat jika ada soalan untuk Aeril, namun dia yang akan menjawab. Soalan daripada netizen ini menjadi perhatian apabila bertanyakan adakah mereka merancang untuk menambah cahay mata lagi.

Soalan tersebut dibalas oleh Wawa mengatakan bahawa dia dan Aeril sememangnya mahu menambah cahaya mata lagi. Jawapan Wawa itu membuatkan ramai peminat teruja dan tidak sabar untuk menunggu kehadiran anak keempat pasangan itu.

Aeril dan Wawa berkahwin pada 2013 dan dikurniakan tiga anak iaitu Ahmad Fakhruddin Attar, 7, Hayla Maghfiratul Adzkiyaa, 5, dan Aya Soffya yang kini berusia setahun.


“Orang Tak Tahu Saya Didera Pembantu Rumah, Bermasalah Dengan Ayah”

Tampil dengan single pertama berjudul Tolonglah yang kini trending nombor 1 di saluran YouTube, anak kepada usahawan kosmetik popular, Datuk Seri Vida iaitu Cik B berkata lagu tersebut berkisarkan pengalamannya sendiri.

Lirik dan penyusunan video Cik B bersama DSV, gadis berusia 15 tahun itu berkata pasti ramai tidak menyangka meskipun hidupnya senang sejak kecil namun siapa sangka dia menjadi mangsa dera pembantu rumah.

“Saya harap orang menerima saya membawa lagu ini walaupun mungkin ada yang tidak percaya dengan kisah hidup itu kerana saya nampak ‘happy’.

“Memanglah dari kecil saya ibarat dulang emas tetapi apa yang orang tidak tahu, saya selalu kena kurung dan didera pembantu rumah dan bermasalah dengan ayah. Lagu ini mengenai hidup saya dari kecil hingga dewasa,” katanya

Dalam pada itu, Cik B berkata lagu tersebut sudah siap sejak hujung tahun lalu lagi namun belum dilancarkan kerana dia belum ada keberanian lagi ketika itu. Ujarnya, kini dia sudah percaya pada diri sendiri dan kurang rasa malu.

“Ia sepatutnya dikeluarkan lebih awal tetapi ketika itu saya belum bersedia kerana masih ada rasa malu dan takut untuk berdepan dengan media. Baru sekarang saya berasa okey sebab saya dah kurang malu dan saya percaya dengan diri sendiri sekarang,” katanya.

Sudah lali dengan kecaman netizen sejak usia 12 tahun lagi, Cik B berkata dia sudah bersedia dengan kritikan netizen mengenai nyanyiannya itu. Bagaimanapun, Cik B akui ada menggunakan auto-tune pada nyanyiannya.

“Sejak berusia 12 tahun lagi saya selalu kena kecam. Jadi, sekarang sudah lali dengan kecaman. Saya bersedia untuk menyanyi secara ‘live’ kerana itulah suara saya, cuma saya hanya memakai sedikit ‘auto- tune’ kerana saya pelat ‘S’,” katanya


Alif Satar Syukur Disahkan Bebas Covid-19

Selepas hampir 12 hari dirawat dan menjalani kuarantin di Hospital Melaka, penyanyi dan pengacara Alif Satar akhirnya disahkan bebas daripada virus Covid-19.

Dibenarkan pulang dan kini berada bersama keluarga tersayang, Alif meluahkan rasa syukur di atas segala nikmat serta mengucapkan terima kasih kepada semua pihak.

“Alhamdulillah syukur ke hadrat Ilahi atas segala nikmat, rezeki, kesihatan dan kebahagiaan yang dikurniakan. Sukacita Alif kini sudah kembali sihat dan kini berada bersam keluarga tersayang.

“Alif ucapkan terima kasih dan penghargaan kepada semua pihak terutama Kementerian Kesihatan Malaysia, produksi Muzik-Muzik TV3, JS Pictures dan rakan industri,” katanya.

Dalam pada itu, Alif berkata dia akan mengambil masa beberapa hari untuk meluangkan masa bersama keluarga sebelum kembeli bekerja seperti biasa.

“Selepas berjauhan dengan isteri dan anak-anak, Alif yakin ramai yang tahu dan dapat rasakan betapa berat perasaan rindu, jadi Alif akan mengambil masa beberapa hari untuk bersama seluruh ahli keluarga sebelum kembali bekerja,” ujarnya.


Peminat Simpati, Luah Rasa Rindu Pada Da’i Syed

Sejak minggu lalu hangat diperkatakan di media sosial mengenai kontroversi membabitkan pendakwah selebriti, Da’i Syed Shah Iqmal yang didakwa terbabit salah laku seksual.

Meskipun ramai yang mengecam pendakwah itu, namun viral di laman Twitter tanda pagar #StandWithDaiSyed yang dipercayai sebagai tanda sokongan terhadap selebriti itu.

BACA: Polis Terima Lima Lagi Laporan, Ayat Manis Jadi Umpan Pendakwah Muda

Menerusi tanda pagar itu, rata-rata netizen memberi kata-kata semangat dan berharap Syed diberikan keadailan sewajarnya sepanjang tempoh siasatan.

Seorang netizen tampil mempertahankan pendakwah itu dengan mengatakan dia sentiasa mengutamakan ibunya dan berkata Allah sentiasa ada bersama dengan orang yang benar.

“Korang nampak Syed macam kurang didikan agama dan semua hentam dia tapi anda tahu tak dia sentiasa buat panggilan video ibunya sambil menangis dan menyanyi. Lepas tu simpan nombor ibunya dengan nama syurga.

“Allah bersama orang yang benar. Kuatkan diri dan abaikan orang yang kecam tanpa menggunakan akal fikiran itu. Kami sentiasa menyokong anda.

“Rindu nak tengok live Da’i Syed. Begitu hebat ujian seorang pendakwah. Semoga Da’i Syed bertabah dengan ujian ini dan semuanya cepat selesau. Kami merinduimu Da’i Syed,” tulis peminat.

Kata netizen itu lagi, dia rindu untuk melihat pendakwah berkenaan di Live Instagram dan berharap Da’i Syed tabah dengan semua ujian.

Dalam pada itu, ramai yang mengecam tindakan mewujudkan tanga pagar tersebut. Kata netizen ia hanya boleh diguna pakai selepas dia dibuktikan tidak bersalah. Netizen mengatakan tanda pagar itu trending bukan kerana ramai yang memberi sokongan sebaliknya rasa kurang senang.


Polis Terima Lima Lagi Laporan, Ayat Manis Jadi Umpan Pendakwah Muda

Hari ini hangat diperkatakan lagi mengenai pendakwah muda yang kini masih dalam tahanan reman apabila pihak polis memaklumkan mereka menerima lima lagi laporan dibuat  terhadap suspek.

Ketua Polis Selangor, Datuk Noor Azam Jamaludin berkata, semua laporan itu diterima di Ibu Pejabat Polis Daerah Shah Alam dan Petaling Jaya. Polis berkata pihaknya percaya kemungkinan ada pertambahan kes.

BACA: “Suspek Perangkap Mangsa Ajak Keluar Makan, Perdaya Balik Rumah Untuk Seks”

“Siasatan masih berjalan, setakat ini dua daerah terima laporan polis berhubung tindak laku pendakwah terbabit. Polis akan menjalankan siasatan mengikut peruntukan undang-undang.

“Jumlah laporan terkini kira-kira empat hingga lima, jadi kita menyeru pada mangsa-mangsa agar tampil ke hadapan sekiranya mereka mangsa kepada pendakwah ini,” katanya.

Dalam pada itu, polis percaya pendakwah muda berkenaan menggunakan kata-kata manis, dalam usaha menjerat mangsanya. Malah, mangsa mudah tertarik dengan cara pendakwah tersebut kerana cara komunikasinya.

“Kebanyakan mangsa masih muda, usia sekitar 21 hingga 25 tahun, mangsa mungkin tertarik dengan pendakwah itu kerana cara dia mendekati mangsa dalam usia sebegini.

“Apabila dia menggambarkan diri dia sebagai pendakwah yang boleh menenangkan dan meyakinkan mangsa terutamanya bercakap lebih menjurus kepada keagamaan, ini menjadi tarikan kepada mangsa.

“Tarikan dari segi rupa paras itu bergantung pada yang melihat, ada nampak dia tampan, ada sebaliknya tetapi cara dia bercakap yang dapat menarik mangsa,” katanya.

Mengulas mengenai dakwaan kononya pendakwah itu menggunakan ilmu pengasih, polis berkata kitanya tidak mempunyai maklumat berhubung hal itu.

“Ilmu pengasih saya tidak tahu, tapi kadang-kala lelaki warga asing kulit hitam pun boleh dapat gadis yang muda cantik juga. Ini bermakna cara bercakap, mendengar masalah, itu yang menjadi kelemahan wanita apabila mendapat nasihat dan tunjuk ajar.

“Itu adalah satu faktor yang penyebab mereka terjerat dengan pendakwah itu,” katanya.


Siti Elizad Sedih Netizen Sangka Usianya Sudah Cecah 40 Tahun

Niat seorang peminat mahu memuji Siti Elizad yang kelihatan muda namun tidak sengaja membuatkan pelakon itu sedih kerana tersalah meneka usianya.

Menerusi satu perkongsian yang dimuat naik di Instagram, Elizad memuat naik mesej pujian yang diberikan oleh peminatnya itu yang menyangkakan penyampai radio Sinar FM itu sudah mencecah usia 40-an.

BACA: Elizad Berang Wanita Tawar Diri Jadi Madu, Mahu Kandungkan Zuriat Suami

“Lawa Elizad nampak seperti kakak walaupun dah 40 series. Untung suami,” tulis peminat tersebut.

Meskipun tidak mengambil mesej tersebut secara serius, namun pelakon berusia 36 tahun itu mengakui rasa sedih.

Dalam entri tersebut, Elizad turut menyertakan kapsyen mengatakan bukan dirinya yang sudah berusia 40-an tetapi suaminya yang kini berusia 49 tahun.

Diruangan komen,  ramai yang terhibur dengan perkongsian Elizad itu. Kata netizen lagi, meksipun sudah berusia 30-an namun wajah pelakon itu kelihatan lebih muda daripada usianya seperti usia 20-an.